description: Hispaania ametivõimud andsid teada, et enne teisipäevast Meistrite liiga mängu Madridis kinni võetud üheksa Varssavi Legia fänni on trellide tagant välja lastud. Hispaaniast ei tohi nad aga enne uurimise lõppu endiselt lahkuda, vahendab AP.

title: Madridis mürgeldanud Legia fännide passid võeti hoiule

maintext:
Seitset Poola klubi poolehoidjat süüdistatakse Santiago Bernabeu staadioni juures võimuesindajate ründamises, ülejäänud kahele pannakse aga süüks vägivaldset röövimist. Sotsiaalmeediasse on postitatud mitu videot, millel on näha, kuidas poolakad politseinikke ründavad. Mõned vormikandjad said ka kergemaid vigastusi. Et Legia fännid kodumaale ei põgeneks, võttis politsei kõigi kahtlusaluste passid enda kätte hoiule.
Tänavu pärast 21-aastast pausi taas Meistrite liiga algrupiturniirile pääsenud Legia poolehoidjad tekitavad klubile juba mitmendat aastat probleeme, vedades UEFAga vägikaigast ja põhjustades seetõttu klubile rahatrahve. Ka platsil ei lähe poolakatel ülemäära hästi, sest avamängus saadi Dortmundi Borussialt kodus 0:6 saun, seejärel kaotati võõrsil Lissaboni Sportingule 0:2 ja teisipäeval Realile 1:5.
Kuna Legia fännid karjusid avakohtumise ajal tribüünilt rassistlikke hüüdeid, karistati klubi 80 000 euro suuruse trahviga ja kahe nädala pärast toimuv kodumäng Realiga tuleb pidada tühjade tribüünide ees.


description: Renault teatas, et sulgeb vaid kahe hooaja järel Sports Trophy monosarja, kus sõidetakse ühesugustel Renault’ RS01-autodel. Samas sarjas võistleb käesoleval hooajal ka eestlane Kevin Korjus, kes hoiab üks etapp enne hooaja lõppu üldarvestuses teist kohta.

title: Sari, kus sõidab tänavu Kevin Korjus, saadetakse hingusele

maintext:
Prantsuse tootja asutas sarja RS01-mudeli reklaamimiseks ning leiab nüüd, et eesmärk on saavutatud. Kuna nüüd on auto jaoks välja töötatud ka GT3-klassi tingimustele vastav pakett, loodetakse autot edaspidi näha eri tiimide käsutuses näiteks 24 tunni sõitudes, samuti VdeVi, Blancpaini, Clubsporti ja GT Openi sarjades.
Seni on Renault Sport Trophy sarja võistlusi peetud koos vormel-Renault’ 3.5 ja vormel-Renault’ 2.0 EuroCupi etappidega. Kuuest etapist koosneva tänavuse hooaja viimane osavõistlus peetakse eeloleval nädalavahetusel Portugalis Estorili rajal. Pro-klassis teist kohta hoidev Korjus kaotab liidrile Pieter Schothorstile 30 punktiga ning vajab tiitlivõiduks peale oma hea tulemuse ka hollandlase ebaõnne.

fasttext_language: et


description: Järgmisest aastast WRC-sarjaga liituv Toyota meeskond teatas täna, et uuel hooajal istub nende masina rooli soomlane Juho Hänninen.

title: Ametlik: Toyota WRC-meeskond palkas soomlasest sõitja

maintext:
Kuigi spekulatsioone selle kohta, et Hänninen ja tema kaassõitja Kaj Lindström Toyota eest sõitma hakkavad, oli juba ka varem, siis ametlikult kinnitati uudist täna. «Kui Juho tiimiga liitus, siis oli ta äärmiselt motiveeritud ja tahtis kõigest osa saada,» rääkis Toyota tiimi juht Tommi Mäkinen. «Ta sai väga hästi aru, et me ei taha kuskilt allahindlust teha ning et 2017. aasta eesmärgiks on MM-sarjaga tutvuda ja õppida,» lisas Mäkinen.
Värskelt Toyotasse kinnitatud Hänninen oli samuti asjade käiguga rahul. «See on kui täitunud unistus! Minu jaoks on väga hea võimalus, et sain terveks hooajaks ühineda tiimiga, millel on nii suur potentsiaal,» rääkis Hänninen.
Kuulujuttude kohaselt peaks Toyota teise WRC-masina rooli istuma teinegi soomlane Esapekka Lappi.


description: Käesoleval nädalal alustas oma hooaega Venemaa superliiga, kus võistlustulle asus 16 klubi. Kaheringiline põhiturniir selgitab kõigepealt kaks otse lõppvõistlusele jõudvat meeskonda, järgnevad playoff-mängud.

title: Venemaa superliiga alustas hooaega

maintext:
Vene superliigat loetakse tugevuselt koos Itaalia ja Poola tippliigadega maailma tugevaimaks. Tiitlit asus kaitsma Kaasani Zeniit, keda juhendab Venemaa koondise peatreener Vladimir Alenko. Klubi võtmemängijad on Poola passiga kuubalane Wilfredo Leon ja USA koondislane Matthew Anderson, kirjutab Volley.
Superliigasse kerkis tänavuseks hooajaks Leningradi oblasti Dünamo. Linna esindusmeeskond oli aastakümneid Avtomobilist, mis hakkas aga pärast klubi eestvedaja ja peatreeneri Vjatšeslav Platonovi surma (1995. aastal) aegamisi ära vajuma ja on pidama jäänud Venemaa kolmandasse divisjoni. Dünamo alustas ühe võidu ja kaotusega.
Venemaa mitmekordne meister Belgorodi Belogorje aga on saanud kaks kaotust, mis tumestab kindlasti klubi omaniku ja vahetevahel ka peatreeneri Gennadi Šipulini meeleolu. Šipulin on kärme treenereid välja vahetama, seekord oleks põhjust vaadata suurde peeglisse.
Kahe Dünamoga, Moskva ja Krasnodari meeskonnaga, klaaris edukalt (kaks võitu) arveid Kemerovo Kuzbass, kus liidriks on Soome meeskonna pealik Tuomas Sammelvuo. Soomlane mängis superliigas aastaid ning ta võeti kiiresti omaks. Nüüd oodatakse temalt tõusu superliiga tugevamasse poolde.
Kuzbassis on mitu tippmängijat, kes nimekamates klubides piisavalt mängida pole saanud ja nüüd end täiel määral avada saavad. Noor Viktor Poletajev on hetkel koguni superliiga resultatiivseim. Tõenäoliselt pääseb ta Venemaa koondise kandidaatide hulgast peagi tegijate hulka, kuigi konkurents diagonaali kohale on väga suur.


description: Red Bulli vormel-1 võistkonnas töötav Helmut Marko, kes aitas Sebastian Vettelil tulla aastatel 2010-13 Red Bulliga neljakordseks maailmameistriks, näitas pärast Mehhiko etapi lõpus aset leidnud tuliseid sündmusi, et peab esmatähtsaks oma võistkonna heaolu, noomides Vettelit ropu suu pärast.

title: Endine ülemus noomis Vettelit: selline kõnepruuk ei sobi maailmameistrile

maintext:
Vettel ei olnud rahul, et kurvi sirgeks sõitnud Max Verstappen talle kolmandat kohta ei loovutanud, kostitades seepeale karistusi jagavat vormel-1 sarja võistlusdirektorit Charlie Whitingit raadio kaudu sõnumiga: «Mine p****, Charlie!» Lõpuks sai Vettel ka ise kümnesekundilise ajatrahvi, sest blokeeris määrustevastaselt Daniel Ricciardo möödumist, ja see karistus langetas sakslase viiendale kohale.
«Selline käitumine pole neljakordsele maailmameistrile sobilik. Tema sõnavalik ei olnud sugugi kohane,» vahendab MTV Sport Marko sõnu. Ka ei olnud Marko rahul Verstappenile määratud karistusega, mis võttis hollandlaselt poodiumikoha. «Toetame selles asjas Maxi. Karistus on arusaamatu,» sõnas Marko, viidates asjaolule, et ka sõidu võitnud Lewis Hamilton sõitis avaringil esimeses kurvis täpselt samamoodi üle muru, lõikas rada ja sai lähimate jälitajate ees edu, teda võistluste žürii aga ei trahvinud.


description: Rahvusvahelise suusaliidu president Gian-Franco Kasper kinnitas, et Venemaalt võidakse endidelt ära võtta kõik suusavõistlused, mis praeguse seisuga kavas on. Suvel tõestust leidnud Venemaa riikliku dopinguprogrammi osas käib endiselt uurimine ja kui päevavalgele tuleb uusi tõendeid, on Venemaa karistamine veelgi tõenäolisem.

title: Venemaalt võidakse ära võtta kõik rahvusvahelised suusavõistlused


description: Austraallane Nick Kyrgios on tennise maailma edetabelis kerkinud elu parimale ehk 12. kohale, kuid väljakul käitub 21-aastane mees sageli nagu kolmeaastane jonnipunn. Kyrgiost viimastel aastatel saatnud ebameeldivad vahejuhtumid said jätku Shanghai turniiril, kus ta ei viitsinud sakslase Mischa Zverevi vastu pingutada ja kaotas teise ringi kohtumise 3:6, 1:6. Muuhulgas servis Kyrgios pehmelt nagu algaja ning hakkas ühe punkti ajal oma tooli poole sammuma enne, kui Zverevi serv jõudis tema platsipoolel maandudagi.

title: Video: tennisemaailma paha poiss käitus väljakul taas jonnipunnina

maintext:
«Nick, sa ei või nii mängida. See pole lihtsalt professionaalne,» ütles pukikohtunik, kuid Kyrgios arvas seepeale, et kuni Zverev ei protesti, võib ta teha mida ise tahab. Peagi hakkas ka üks valjuhäälsem fänn tribüünilt Kyrgiosele meelde tuletama, et ta peaks nii mängu kui ka publikut austama. «Tahad ise siia alla tulla ja mängida või?» küsis Kyrgios seepeale. «Istu maha, ole vait ja vaata mängu!»
«Ma pole neile midagi võlgu,» nähvas Kyrgios pärast kohtumist, kui temalt küsiti, mida ta vastaks fännidele, kes tema käitumise peale vilet lasid. «Ma valisin kergema tee, aga nad ei tea ju, millest nad räägivad. Nad pole ise väljakul käinud ega edukad olnud,» vahendab BBC Kyrgiose sõnu.
Päev varem avaringis Sam Querreyst jagu saanud Kyrgios lausus siis, et tal oli lihtsalt igav. «Ma ei saa aru, mida nad tahavad. Kui sulle ei meeldi, ära tule vaatama. Mine minema. Kui sa oled nõuandmises ja tennisemängus nii tark, miks sa siis pole sama hea kui mina? Miks sa ise ei mängi?» tulistas Kyrgios, kes asus ka mängu ajal ühe fänniga sõnavahetusse ning teenis punktikohtunikult roppuste pildumise eest hoiatuse.
Kyrgioselt küsiti ka, kas ta tahaks pääseda Londonis peetavale hooajalõputurniirile, kuhu saavad pääsme hooaja kaheksa paremat mängijat. «Mul täiesti ükskõik,» rehmas Kyrgios seepeale käega. Paar tundi hiljem avaldas austraallane Twitteris siiski postituse, mida võib käsitleda vabandusena.
Eelmisel aastal sai ta Shanghais mängides roppuste eest rahatrahvi. Selle aasta alguses süüdistati teda aga Wimbledoni turniiril Andy Murrayle mängu «ära andmises», kui Kyrgios andis platsil taas kogu kehakeelega mõista, et ei viitsi ülemäära pingutada.
Tema senise paha-poisi-karjääri kõige inetum vahejuhtum leidis aga aset mullu augustis Rogers Cupi ajal, kui Kyrgios ütles pooltevahetuse ajal Stanislas Wawrinkale: «Muide, mees, anna andeks, aga Kokkinakis pani sinu tüdrukut,» viidates nende sõnadega enda kaasmaalasele Thanasi Kokkinakisele ja Wawrinka kallimale Donna Vekicile. ATP määras Kyrgiosele seepeale ebasportliku käitumise eest ligi kuu aja pikkuse võistluskeelu ja rahatrahvi.


description: Sel hooajal on autoralli MM-sarjas M-Spordi tiimi esipiloodiks norralane Mads Östberg. Tulevaks hooajaks mehele sellist rolli ei ennustata, kuid suure tõenäosusega on ta MM-sarjas siiski jätkamas.

title: Praegune M-Spordi esipiloot kihutab ka tuleval hooajal WRC-sarjas

maintext:
Volkswageni, Hyundai ja Citroeni meeskonnad on tulevaks aastaks juba komplekteeritud. Kohti on täidetud ka M-Spordis ja Toyotas. M-Spordil on leping olemas Eric Camilliga ning anonüümseks jääda soovinud tiimi liige rääkis Autospordile, et tuleval aastal kihutab meeskonnas taas ka Ott Tänak.
See tähendab, et Elfyn Evans peab suu M-Spordi autost puhtaks pühkima ning sama on juhtumas ka Östbergiga. Östbergi isa Morten rääkis aga Autospordile, et tema poeg kihutab ka järgmisel aastal MM-sarjas.
«Meil on tegelikult kolm võimalust. Ühest oleme siiski juba loobunud,» teatas ta. «Ma ei saa pakkumiste detaile avaldada, kuid võin öelda, et Mads sõidab ka järgmisel hooajal MM-sarjas.»
Ühe võimaluse kohaselt võiks Östberg sõita taas eratiimi Adapta nime all ning auto rendiks ta jätkuvalt M-Spordist.


description: Tartus ITF 10 000 dollari suuruse auhinnafondiga turniiril Paf Openil jõudsid üksikmängus finaali Vladimir Ivanov (ATP 536) ja Kenneth Raisma (ATP 902). Põnevas duellis jäi peale Tartust pärit Raisma 6:4, 6:3.

title: 18-aastane Kenneth Raisma võitis elu esimese täiskasvanute turniiri

maintext:
Mäng algas tasavägiselt, üksteise võimsust proovile pannes. Neljandas geimis surus Ivanov oma mängu peale, võitis oma servigeimi kindlalt, murdis Raisma pallingu ning asus 4:2 juhtima. Siis aga mängis hiilgavalt Raisma, rikkus Ivanovi mängurütmi ja võitis neli geimi järjest.
Ka teist setti alustas Raisma väga hästi ja läks 4:1 juhtima. Kuuenda ja seitsmenda geimi mängis Ivanov paremini ja vahendas vahe minimaalseks, kuid siis eksis oma servigeimil ja Raisma sai seisult 5:3 servima asuda. Mängu ja turniiri võit kuulus Raismale.
See on 18-aastasele Raismale esimene täiskasvanute turniiri võit. Future 10 000 turniiri võit lisab Raisma ATP kontole 18 punkti, mida on rohkem, kui ta aasta jooksul on kogunud, ja see tõstab teda jõudsalt ATP edetabelis. Ivanov saab finaalikoha eest 10 ATP punkti.


description: Norra jalgrattakoondise sõitjad Alexander Kristoff ja Edvald Boasson Hagen läksid pärast maanteesõidu maailmameistrivõistluste grupisõitu omavahel raksu, sest mehed ei käitunud vastavalt kokkulepitud taktikale.

title: Norra ratturid läksid MMi grupisõidu tõttu tülli

maintext:
Koos Rein Taaramäega Katjuša meeskonnas sõitev Kristoff väitis, et koondises räägiti enne grupisõitu, et kui asi läheb grupifiniši peale, siis teeb Boasson Hagen tema jaoks tööd. Koos grupiga jõutigi finisijooneni, kuid siis jäi Boasson Hagen oma koondisekaaslasele ette ja spurtis ise lõpuni, saades kuuenda koha, Kristoff lõpetas seitsmenda kohaga ja oli silmnähtavalt endast väljas.
«Ausalt öeldes ma ei tea, mis juhtus,» kehitas Kristoff õlgu. «Ta kindlasti nägi mind, sest vaatas tagasi, aga ta ei reageerinud. Ta lihtsalt ootas ja ootas,» rääkis Kristoff cyclingnews.com portaalile.
«Olin 500 meetrit enne finišit Edvaldi tuules ja ma tõesti mõtlesin, et ta tuleb eest ära, kuid kahjuks ta ootas ja ootas ning siis sprintis ta enda eest. Olin Edvaldist möödumas, aga ta ei lasknud mind mööda ja kaotasin pisut rütmi. Seega polnud ma kordagi sellisel positsioonil, et võita. Olin finišisse jõudes päris pahane, sest Edvald saanuks mind ideaalselt lahti vedada. Nüüd pole mul millegagi koju minna,» tunnistas pettunud Kristoff.
Teine asjaosaline kommenteeris juhtunu järel, et paraku seekord lihtsalt läks nii. Töötasin Alexi jaoks ja proovisin paar korda rünnata. Ma ei rünnanud enda jaoks, aga üritasin Greg van Avermaetile ja Niki Terpstrale järgneda. Sprintisin Alexi jaoks, kuid asi ei kukkunud loodetud moel välja. Kukkus natuke s*****i välja, kuid me ei saa sõitu ju uuesti sõita,» rääkis Boasson Hagen tüli kohta.


description: Täna alanud Tallinna Mõõga vehklemisturniir tuli poole päeva pealt katkestada, sest Tallinna Spordihall jäi hooletu kopajuhi tõttu ilma elektrita.

title: Skandaal Tallinna Mõõgal: kopajuht lõikas kaabli läbi, spordisaal mattus pimedusse

maintext:
Tallinna Mõõgal algasid täna individuaalturniiride eelringid, ent ühel hetkel tuli kõigil 12 rajal matšid pooleli jtäta, sest Tallinna Spordihallis läks elekter ära. Põhjuseks asjaolu, et Kalevi spordihalli renoveerimistöödel olnud kopajuht lõikas läbi ühe elektrikaabli.
«Peakaabel ei olnud väidetavalt seal, kus ta oleks pidanud olema. Aga samas see on vaid jutt, mis meile räägiti, eks sellistes olukordades hakatakse ikka üksteist süüdistama ja erinevaid asju ütlema,» selgitas kohapealset olukorda Meelis Loit.
Katkestatud matšid ja ülejäänud turniir peaks jätkuma täna õhtupoolikul. «Järgmine käsk anti sportlastele kell 17 tagasi olla; meile anti lootust, et siis peaks kõik terve olema,» lisas Loit.


description: Täna toimus Luksemburgis võrkpalli MM-valikturniiri alagruppide loosimine ja Eesti loositi D-alagruppi koos Venemaa, Montenegro, Rumeenia, Ungari ja Kosovoga. Kapten Kert Toobal ütles, et Eesti koondise eesmärk ei saa olla väiksem kui alagrupis teise koha saamine ja seeläbi kolmandasse ringi jõudmine.

title: Kapten Toobal loosist: teisest kohast väiksemat eesmärki ei saa olla

maintext:
«Oleks võinud hullemini minna, aga ka paremini. Kodus ei saa olla väiksemat eesmärki teisest kohast ehk järgmisse ringi jõudmine,» kommenteeris Toobal.
Sidemängijast kapten lisas, et osa vastaseid on rohkem, teised vähem tuttavad. Et Venemaa on alagrupi selge soosik, siis suurimaks konkurendiks teisele kohale peab Toobal Montenegrot.
«Rumeenia vastu saime sel aastal esimese võidu (kui mängiti EM-valiksarjas - M.G.). Montengeroga oleme mingi vahe päris palju kohtunud, nad on selline Makedoonia sarnanev Balkani meeskond, üsna vastik vastane. Paar-kolm aastat on nad nüüd Maailmaliigas täitsa korralikult mänginud. Suurim konkurent teisele kohale. Ungariga kohtusime mõned aastad tagasi ja võitsime, aga neil on pidevalt see mure, et parimad mehed ei tule koondisesse. Eks näis, kuidas seekord on, aga mängumehed on neil tegelikult olemas. Kosovo on midagi uut meie jaoks, tundmatu vastane, aga samuti Balkani tiim ja see midagi ütleb,» analüüsis võrkpallur vastaseid.
«Venemaa on kindlasti publikumagnet. Nende jaoks pole vahet, mis turniiri või millise koosseisuga nad mängivad, medalist väiksemat eesmärki ei saa olla. Viimased tiitlivõistlused on neil ka ebaõnnestunud ja usun, et nad on üsna kurjad,» lisas Toobal.


description: Jalgpalli Eesti meistrivõistlustel kaks vooru enne hooaja lõppu liidrikohta hoidev FC Infonet on sattunud otsustavate mängude eel ülimalt keerulisse seisu.

title: Suurim tiitlisoosik FC Infonet sattus otsustaval hetkel üliraskesse seisu

maintext:
Täna võõrustab Infonet tähtsas mängus Paide Linnameeskonda ning viimases võõrus mängitakse järgmise nädala laupäeval võõrsil Nõmme Kaljuga.
Tänases matšis peab Infonet hakkama saama aga viie põhimängijata. Erinevate probleemide tõttu on täna väljas Dmitri Kruglov, Matvei Igonen, Vladimir Avilov, Jevgeni Harin ja Aleksandr Dmitrijev.
Kruglovil tuvastati eelmisel nädalal Narva Transiga peetud matši järel jalalabas ühes väikeses luus mõra. Avilov sai eelmine nädal samuti jalavigastuse. Igoneni vaevab hüppeliigese vigastus. Harin on jäänud aga angiini. Kaartide tõttu peab tänase mängu vahele jätma aga Dmitrijev.
Nii on täna Infonetil pingil näiteks varuväravavahina Maksim Zelentsov, kes meeskonna duubli eest sel hooajal palju saanud platsile ka väljakumängijana. Harin, Kruglov ja Avilov on vaadatamata probleemidele täna siiski pingil olemas.
Tabeliseis enne kahte viimast vooru: 1. FC Infonet 74 punkti, 2. FC Levadia 72, 3. Nõmme Kalju 72, 4. FC Flora 72, 5. Sillamäe Kalev 47, 6. Paide Linnameeskond 47, 7. Tartu Tammeka 38, 8. Narva Trans 37, 9. Pärnu Linnameeskond 17, 10. Rakvere Tarvas 3.


description: Itaalia jalgpalluri Mario Balotelli karjääri Prantsusmaa kõrgliigas Nice’i klubis on alanud hoogsalt. Koos tänase matšiga on Balotelli pidanud Prantsusmaal kõikide sarjade peale 5 matši ja löönud 6 väravat.

title: Balotelli lõi taas värava, kuid teenis ka punase kaardi

maintext:
Täna aitas Balotelli Nice’il 2:1 alistada koduväljakul Lorienti. Algkoosseisus alustanud Balotelli lõi matši viimase värava, kui ta oli täpne 86. minutil.
Värava löömise järel tiris ründaja endal aga särgi seljast ja nägi seejärel kollast kaarti. Teisel lisaminutil tekkis Balotellil veel sõnelus vastasmeeskonnas mängiva Steven Moreiraga ning mõlemad mehed nägid kollast kaarti. Balotelli jaoks tähendas see aga eemaldamist.
8. vooru järel on Nice 20 punktiga tabeliliider. Teine on AS Monaco 19ga ja kolmas PSG 16ga.


description:
Eesti jalgpallimeistrivõistlustel enda esimest meistritiitlit jahtiv FC Infonet teenis täna ülivajaliku võidu, kui koduväljakul alistati 3:1 Paide Linnameeskond.

Infonet asus kohtumist juhtima 17. minutil, kui värava sai kirja Sergei Mošnikov. Väga pikalt Paide eduseisu nautida ei saanud, kuna 32. minutil jõudis väravani Joosep Juha.

Teisel poolajal tõid Infonetile võidu Jevgeni Harini 61. ja Sergei Tumasjani 85. minuti väravad.

Infonetil on üks voor enne hooaja lõppu nüüd liidrina koos 77 punkti. Viimases voorus kohtub Infonet veel Nõmme Kaljuga.

FC Levadial, Nõmme Kaljul ja FC Floral on koos 72 punkti, kuid neil on eelviimase vooru matšid veel pidamata. Levadia mängib homme Rakvere Tarvaga, Flora võõrustab Sillamäe Kalevit ning Nõmme Kalju sõidab külla Tartu Tammekale.

Viimases voorus mängivad järgmisel laupäeval omavahel Kalju – Infonet ning Levadia – Flora.

title: Postimehe otsepilt: Infonet teenis ülitähtsa võidu ja astus sammu tiitli suunas

maintext:
POSTIMEHE TELEMÄNG
Tallinna Infonet – Paide Linnameeskond
Reedel 28. oktoobril kell 19.00 Infoneti Lasnamäe staadionil
Premium liiga tänavune hooaeg on näidanud, et kindel on see, et miski pole kindel. Tiitlifavoriidiks number üks tõusnud Infonet naasis möödunud reedel Narvast vaid viigipunktiga ning kaks vooru enne hooaja lõppu on kõik lahtine. Reede õhtul kell 19 tuleb Lasnamäele külla Paide Linnameeskond, kes on sel hooajal näidanud, et suudab suurtele vastu hakata.
Infonetil on enne vooru algust kogutud 74 punkti ehk kaks enam kui Levadial, Nõmme Kaljul või Floral. Viienda koha heitluses on punktid hädavajalikud ka Paidele. Neil on Sillamäega koos võrdsed 47 punkti, kuid omavaheliste mängude väravate vahe on Sillamäe kasuks.
Kollaste kaartide tõttu ei saa Infoneti meeskonda aidata poolkaitsja Aleksandr Dmitrijev.
Infoneti peatreener Aleksandr Puštov: «Valmistume selleks mänguks tundega, et oleme oma fännide ees võlglased pärast mängu Narvaga. Püüame neid oma viimases kodumängus rõõmustada nii tulemusega kui ka ründava ja tulemusliku mänguga.»
Infoneti ründaja Artur Rättel: «Eelmise nädalal saime väikese tagasilöögi, aga endiselt on kõik meie endi kätes ja enam eksimisruumi pole. Võimaluste realiseerimine peab paremaks minema ja kõik peavad siin viimasel nädalal endast kõik väljakule jätma.»
Paide juhendaja Meelis Rooba: «Paidel tuleb hooaja viimane välismäng tiitlipretendendi Infonetiga, kes teab hästi, et meid alahinnata ei saa. Meil on eesmärk saavutada viies koht ja selleks peame võtma igast mängust maksimumi.»
Paide mängija Martin Kase: «Hea võimalus ennast veel viimasteks mängudeks kokku võtta ja tabeliliidrile kõva lahing pakkuda. Eesmärk on kindlasti punktilisa teenida, et Paide saaks rekordarvu punkte hooaja peale, aga teisalt tahame ka veidi kaarte segada ja sellega tiitlijahi kõigi jaoks põnevamaks muuta!»


description: Eesti jalgpallikoondise peatreener Martin Reim tunnistas tänasel pressikonverentsil, et meeskonna üks võtmemängija Konstantin Vassiljev on tõenäoliselt homme valmis väljakule jooksma.

title: Reim usub, et Vassiljev saab homme koondist aidata

maintext:
Vassiljev jättis pühapäeval Poola liigas vahele oma koduklubi Bialystoki Jagiellonia matši, kuna tal oli probleeme lähendajalihasega. «Vassiljev on seni teinud trenni isoleeritult. Aga seis läheb iga päevaga paremaks,» sõnas Reim.
Vassiljevi paraneva seisundi kohta annab tunnistust ka Reimi otsus jätta Rauno Sappinen U21 meeskonna juurde. Samamoodi on paranenud ka Sergei Mošnikov, kes on valmis homme väljakule jooksma.
Homset Eesti koondise algkoosseisu Reim ei avaldanud, kuid tunnistas, et pressikonverentsil osalenud Karol Mets ja Dmitri Kruglov saavad tõenäoliselt mängida.


description: Rahvusvahelise Olümpiakomitee (ROKi) otsuse järgi ei võeta dopinguga vahele jäänud ning autoavariis hukkunud Venemaa maadlejalt Besik Kuduhhovilt ära tema Londoni olümpiamängude medalit.

title: ROK otsustas dopingupatusele Venemaa maadlejale olümpiamedali alles jätta

maintext:
Kuduhhov teenis 2012. aastal Londonis vabamaadluses hõbemedali, kuid tema dopinguproovi kordustestimise järel selgus, et mees on kasutanud keelatud aineid. ROKi tavapärase praktika kohaselt peaks sellisel juhul sportlane oma medalist ilma jääma, kuid 2013. aastal autoavariis hukkunud Kuduhhovile jäetakse autasu alles, ses venelase asemel hõbemedali saama pidanud India maadleja Yogeshwar Dutt ütles, et soovib medali jätta Kudukhovi perekonnale, et hoida tema au puutumata. «Minu jaoks on inimlikkus kõige tähtsam,» teatas Dutt.
Kuna indialane ei soovinud Kuduhhovi medalit, otsustaski ROK, et venelaselt ei hakata medalit ära võtma.


description: Eesti korvpalli karikavõistluste 1/8-finaalis kohtusid täna meistriliigas mängiv AVIS Rapla ja teises liigas osalev KK Viimsi/Kesklinna KK.

title: Nädalavahetusel Kalev/Cramo alistanud Rapla oli raskustes teise liiga meeskonnaga

maintext:
Kuna Viimsi võistkond mängib Raplast mitu liigat madalamal, said nad enne avavilet visata kolmepunktiviskeid, millest saadi kirja 24:0 edu. Avaveerandi lõpuks oli Rapla kaotamas seisuga 18:40, poolajaks oldi taga endiselt kindlalt, kui tablool oli seis 40:63. Kolmanda veerandaja lõpuks olid külalised endiselt juhtimas, kui Rapla oli taga 68:82.
Viimasel otsustaval veerandajal tegi Rapla, kes alles nädalavahetusel võitis meistriliiga avamängus valitsevat Eesti meistrit BC Kalev/Cramot, hea vahespurdi veerandaja alguses, kuid midagi kergelt siiski ei saadud ja lõpuks vormistati võit seisuga 101:94.
Raskustes olnud Rapla parimana viskas 27 punkti Sven Kaldre, Viimsi suurimaks skoorijaks oli 25 silmaga Kristjan Evart.
Sama paari kordusmäng peetakse järgmisel pühapäeval Viimsis, veerandfinaalis tuleb paari võitjale vastu Kalev/Cramo.


description: Korvpalli Euroliiga valitsev meister Moskva CSKA alustas uut Euroliiga hooaega kindla 109:84 võiduga kodusaalis mänginud Istanbuli Galatasaray üle. CSKA sai initsiatiivi kohe alguses enda kätte ja lõplikult tehti asjad selgeks viimasel veerandajal, mis võideti 28:13.

title: Galatasaray kaotas kindlalt CSKA-le, fännid hirmutasid kohtunikke

maintext:
CSKA resultatiivseim oli mullune Euroliiga kõige väärtuslikum mängija Nando de Colo, kes viskas 22 punkti. Milos Teodosici arvele jäi 20 punkti ja 11 resultatiivset söötu, Aaron Jackson lisas 16 ja Vitali Fridzon 15 punkti. Galatasarayle tõi Sinan Güler 16 punkti.
Galatasaray fännid on Euroopa kurikuulsamate seas ja täna Abdi Ipekci saalis toimunu kinnitas seda taas. Kui esimest poolaega jäi mängida minut aega, vilistati Galatasaray tagamehele Justin Dentmonile teesklemise eest tehniline viga. Fännid läksid selle peale aga täiesti marru ja hakkasid väljakule asju loopima.
Kohtunikud olid sunnitud mängu peatama ja korraks isegi riietusruumi põgenema. Õige pea siiski kord taastus ja Galatasaray meeskonna ühe kogenuima liikme Sinan Güleri abiga suudeti publik maha rahustada.


description: Eilsel USA vormel-1 etapil pakkusid võidusõidust enam kõneainet kaks boksipeatust. Ühel juhul ei suutnud Ferrari mehaanikud Kimi Räikköneni tagumist rehvi kinnitada ning soomlane pidi katkestama, teisel puhul tuli Red Bulli mees Max Verstappen omaalgatusel boksi. Meeskond tema tulekuks aga valmis ei olnud. Red Bulli pealik Christian Horner selgitas, mida Verstappenile tegelikult raadioside kaudu öeldi.

title: Mida Red Bull raadiosides tegelikult Verstappenile ütles?

maintext:
«Ta arvas, et kutsusime teda boksi. See oli täiesti ebatavaline juhtum. Ta tuli boksi ning ütles raadiosse: olen kohal. Raske on boksis head tööd teha, kui sa ei tea, et sõitja sisse tuleb,» rääkis Horner Autospordile.
Hornerilt küsiti, mida Verstappenile siis tegelikult ring varem öeldi. «Talle öeldi, et ta suruks ning võtaks Nicole (Rosbergile) lähemale. Aga sellel ringil ei saanud ta midagi kuulda, see raadioside oli eelneval ringil. Kahju, sest ta sõitis väga hästi,» sõnas Horner.


description: Kultuuriminister Indrek Saar pidas täna Riigikogus spordivaldkonna arengut ning tulevikusuundi käsitleva aastakõne ja tutvustas spordivaldkonna arengustrateegia «Spordipoliitika põhialused aastani 2030» aruannet. Eesti Olümpiakomitee presidendi Urmas Sõõrumaa sõnul on kultuuriministri tänane kõne Riigikogus märgilise tähendusega.

title: Sõõrumaa kultuuriministri kõnest: see on spordi jaoks märgilise tähendusega

maintext:
«See on esimene kord, kui sporditemaatika pälvib nii kõrgetasemelise ja põhjaliku märkamise, mida ministri tänane kõne Riigikogu kõnepuldist kindlasti ka oli. See on märk, et spordi staatus riiklikult olulise valdkonnana on leidnud lõpuks kõrgeimal tasemel tunnustamist,» hindas kultuuriministri kõne olulisust Sõõrumaa.
«Arengustrateegia, mille esimesi tulemusi minister täna Riigikogus tutvustas, on valminud Eesti spordiüldsuse kaasabil ja see on saanud ka 2014. a Eesti Spordi Kongressil spordirahva poolse heakskiidu. On hea meel, et spordivaldkonna poolse initsiatiivina valminud strateegia on tänaseks saavutanud staatuse, kus see on aluseks riikliku spordipoliitika kujundamisel. Dokument seab neli suurt eesmärki, mis on aluseks spordivaldkonna arenguid puudutavatele otsustele ja annavad suuna elluviidavatele tegevustele. Näitena võib välja tuua rahva tervise parandamise läbi liikumisharrastuse edendamise, mis on andnud konkreetse suuna ka Eesti Olümpiakomitee tegevustele liikumisharrastuse valdkonnas. Meie eesmärk on aastaks 2030 kolmekordistada organiseeritult liikumisharrastusega tegelevate inimeste arvu. See siht on otseselt seotud arengustrateegiaga ja seal kirjeldatud tervikpildiga Eesti spordist ja ühiskonnast aastal 2030,» lisas Sõõrumaa.


description: Kahe vooru järel on täisedu nii Henri Treiali koduklubil Karlovarsko ČEZ-il Tšehhi meistriliigas kui ka Taavi Nõmmistu tööandjal Maaseiki Nolikol (Belgia).

title: Eesti võrkpallurite koduklubid on tabeli tipus nii Belgias kui Tšehhis

maintext:
Seitsmekümneaastane tegelgu lastelastega
Kui minister näeb pensionisüsteemi tulevikku inimeste tööaja pikenemises 70. eluaastani, siis ettevõtjatele tundub selline suhtumine töötajasse koomilisena. Ka konkurents tööturul eeldab pigem töötaja kiirust ja jõudlust.
Eesti võrkpallikoondis kaotas Makedooniale ja pani end väga raskesse seisu
Eesti võrkpallikoondis kaotas täna Tšehhis Jablonecis peetaval EM-valiksarja turniiril sisulise elu ja surma peale mängu Makedooniale 1:3. Sellega said meie edasipääsulootused suure hoobi ja edasipääsuvõimalused on väikesed ning kõik pole enam meie endi kätes. Kuna Tšehhi alistas täna 3:1 Rumeenia, peab Eesti edasipääsuks lootma, et Rumeenia ei võida homme Makedooniat 3:0 või 3:1 ning Eesti ise peab samal ajal alistama Tšehhi. Makedoonia ja Rumeenia matš algab homme kell 16:00, meie mäng tšehhidega kell 19:00. F-alagrupi liider on Tšehhi, kel on koos 15 punkti. Rumeenial on teisena 6 ja Eestil kolmandana viis. Makedoonia on nelja silmaga viimane. Geimide vahe (võidud - kaotused): Tšehhil 15-2, Rumeenial 8-10, Eestil 8-12 ja Makedoonial 6-13. Alagrupi võitja pääseb otse finaalturniirile, teise koha omanikku ootavad oktoobri alguses ees valiksarja kolmanda ringi mängud, F-grupi teine läheb kokku D-alagrupi teise koha meeskonnaga.
Vaata uuesti: Eesti sai EM-valiksarjas Rumeenialt ootamatu kaotuse
Eesti võrkpallikoondis pidas täna EM-valiksarja teise turniiri avamängu. Tšehhis Jablonecis peetud duellis jäi Eesti 1:3 alla Rumeeniale ning pani end edasipääsu osas väga raskesse seisu, eksimisruumi enam pole. Eesti võitis kohtumise avageimi 25:23, kuid seejärel võitis Rumeenia järgmised geimid 25:22, 25:19 ja 25:23. Valikturniiri eel peeti Rumeeniat alagrupi kõige nõrgemaks meeskonnaks, kuid nüüd on nad nelja mänguga noppinud juba kaks võitu. Eesti jäi Rumeeniale alla nii blokipunktide (7-9), serviässade (4-7), rünnakuprotsendi (47-52) kui omavigade (27-31) arvestuses. Üle poolte rünnakutest lõid punktiks täna vaid Kert Toobal, Henri Treial ja Ardo Kreek, kelle kumulatiivseks saldoks kujunes 80 protsenti, ent see oli vaid 15 tõstet meie 109st. Hull polnud ka mängu lõpus peaaegu ainuisikuliselt rünnakuraskust vedanud Robert Tähe näitaja, kes sai 34 tõstet, millest realiseeris 16 ehk 47 protsenti. Homme tuleb Eestil vastamisi minna Makedooniaga, keda avavoorus võideti 3:2. Viimane kohtumine on eestlastel kavas pühapäeval ning siis tuleb heidelda Tšehhiga. Tabeliseis: 1. Tšehhi 9 punkti/3 mängu, 2. Rumeenia 6 punkti/4 mängu, 3. Eesti 5 punkti/4 mängu, 4. Makedoonia 1 punkt/3 mängu. Otse EM-finaalturniirile pääseb ainult alagrupi võitja. Teise koha saanud meeskond peab EMi pileti nimel pidama play-off’i kohtumise D-alagrupis teiseks tulnud meeskonnaga. D-alagrupis on nelja vooru järel kaksikjuhtimine, kuna nii Slovakkia kui ka Läti on kogunud 9 punkti.


description: 19-aastane Eesti käsipallikoondislane Karl Toom vahetas Saksamaa esiliigas klubi ja esindab nüüd TV 1898 Neuhausenit.

title: Eesti käsipallikoondislane vahetas Saksamaal klubi

maintext: Kuigi Toom on uues meeskonnas harjutanud juba hooaja alguses, siis üleminek oli seni ametlikult veel vormistamata. Täna jõustus tema klubivahetus ka Rahvusvahelise ja Euroopa käsipalliliidu poolt.


description: NHLi drafti esimene valik Auston Matthews viskas hooaja avamängus neli väravat, kuid tema koduklubi Toronto Maple Leafs kaotas lisaajal Ottawa Senatorsile 4:5.

title: Uskumatu debüüt: 19-aastane tulevikustaar viskas oma esimeses NHLi mängus neli väravat

maintext:
Matthews on esimene mängija NHLi modernse perioodi jooksul, kes oma debüütmängus neli väravat on visanud. Viimane NHLi drafti avavalik, kes viskas oma debüütmängus rohkem kui värava, oli Aleksandr Ovetškin, kes valiti liigasse 2004. aastal Washington Capitalsi poolt. NHLi debüütmängus on enne Matthewsi kübaratrikiga hakkama saanud viis mängijat.
«Väga palju selliseid mänge ei ole,» ütles Matthews, kellest sai 12. avavaliku mängija, kes on debüütmängus skoori teinud. «See on ainult üks mäng. Tuleb edasi liikuda ning keskenduda järgmisele. Juhtus lihtsalt see, et mul oli individuaalselt hea õhtu,» rääkis hokimängija.


description: Gibraltari jalgpallikoondise peatreener Jeff Wood rääkis mängueelsel pressikonverentsil, et Eesti peatreeneri vahetuse tõttu on nad suures teadmatuses.

title: Gibraltari peatreeneri pettumus: olime valmistunud mänguks teie eelmise treeneriga

maintext:
«Me olime valmistunud mänguks teie eelmise peatreeneriga ja nüüd peame järgi vaatama, mida teie praegune treener on varem teinud,» rääkis 2015. aastast Gibraltarit juhendav 62-aastane inglane Jeff Wood Soccernet.ee portaalile.
Ta lisas: «Meie poolt käidi Malta mängu vaatamas ja vaatasime 0:5 kaotusmängu Bosnia vastu, aga siis vahetus teil treener.»
Gibraltari koondise poolkaitsja Liam Walker tõdes sama mure. «Me ei tea, mida uus treener teeb: mis süsteemi ja mängijaid kasutab. Lähme mängule vastu ja eks siis näis, kuidas mängida saame, kas saame minna rünnakule või peame olema kaitses,» ei osanud ta mängust suurt midagi oodata.


description: Mullu Eesti parimaks treeneriks valitud Alar Seimi juhendamisel rassib nüüd iga päev trennis kuus sportlast. See on ka maksimaalne piir ja selle koosseisuga soovitakse teineteist innustades suuremate eesmärkideni jõuda. Viimane liituja on 24-aastane Eliise Peterson, kes soovib oma head eeldused ja varasema sportliku tausta realiseerida nüüd tulemuseks tõstepõrandal.

title: Looduselt antud eeldused ja palju tööd: Alar Seim vormib nüüd ka eestlannast tipptõstjat


description: Rahvusvaheline Jalgratta Liit (UCI) on valmis pühapäeval Dohas algavate maanteesõidu maailmameistrivõistluste distantse kuumuse tõttu kärpima.

title: Kuumuse tõttu võib rahvusvaheline jalgrattaliit lühendada MMi distantse

maintext:
Praegu jääb päevane temperatuur 40 kraadi ümber ja kui olud ei muutu, siis lühendatakse grupisõite. Praegu on meeste eliidi grupisõidu pikkuseks kavandatud 257,5 km, kuid UCI võib selle vähendada 150 km, vahendas Spordipartner.ee.
Et ratturid end võimalikult mugalt tunneksid ja end piisavalt jahutada saaksid, jagatakse koondistele suures koguses vett ja jääd. Selleks tarbeks on soetatud 10 000 pudelit vett.


description: Inglismaa jalgpalli kõrgliiga klubi Watfordi sattus Football League'i (EFL) uurimise alla seoses The Telegraphi poolt avalikuse ette toodud vale finantsinformatsiooni edastamise tõttu.

title: Inglismaa klubi sattus omanikuvahetuse tõttu uurimise alla

maintext:
Ajalehe väidete kohaselt hangiti võltsitud garantiikiri enne hooaega 2014-15, kui Gino Pozzost sai klubi uus omanik. Dokument näitab, et Watfordi omanikfirmal oli piisavalt raha, et välja anda kuni kaheksa miljoni euro suurune garantii ning lubada seetõttu itaallasel kontrol klubis üle võtta. Telegraphi andmete kohaselt ei olnud Pozzo ise aga teadlik, et selline kiri on tema nimel esitatud, vahendab Soccernet.ee.
EFLi pressiesindaja lausus, et nad on alustanud Telegraphi väidete tõttu uurimist ning on juba ka kontakteerunud klubiga.


description: Poksi üliraskekaalu WBA, WBO ja IBO maailmameister Tyson Fury teatas Twitteri vahendusel, et tema karjäär on läbi.

title: Tyson Fury teatas roppuste saatel karjääri lõpetamisest

maintext:
«Poksimaailm on kõige haledam asi, milles ma kunagi olen osalenud – see kõik on hunnik si*ta. Ma olen parim ning ühtlasi lõpetan oma karjääri,» kirjutas Fury Twitterisse.
Eile postitas ta Twitterisse pildi, mis tekitas tema olukorra kohta veelgi rohkem segadust. Britt oli võtnud kaadri filmist «Scarface» ja asendanud seal Al Pacino poolt mängitud Tony Montana näo enda omaga. Mehe ees laual hunnikus kokaiini. Tegu oli poksija vastusega ESPNile. Nimelt väitis väljaanne, et Fury andis 22. septembril dopinguproovi, mis näitas kokaiini tarvitamise jälgi.
Fury loobus kahel korral kordusmatšist ukrainlase Vladimir Klitškoga. Furyl oli aega oma teistkordset loobumist poksiorganisatsioonidele põhjendada kuni 5. oktoobrini. Kui tema esitatud dokumendid oleksid organisatsioonide juhtidele sobinud, saanuks ta tiitlimatši pidamiseks 180 päeva pikendust. Varasemalt on Fury treenerist onu Peter Fury öelnud, et poksijal on praegu rasked ajad, kuid ta naaseb tuleval aastal ringi.


description: Jäähokiliigas NHL hiilgas Soome tulevane superstaar Patrik Laine, visates Winnipeg Jetsi ja Toronto Maple Leafsi kohtumises kolm väravat. Neist viimane tõi Jetsile lisaajal 5:4 võidu.

title: NHLis kübaratrikiga säranud Soome imelaps: oli normaalne mäng

maintext:
Jets jäi seejuures teise kolmandikaja 7. minutiks 0:4 kaotusseisu, kuid suutis sealt välja tulla. 4:4 viigivärava viskas Laine arvulisest ülekaalust normaalaja viimasel minutil ning vormistas võidu, kui lisaaega oli kulunud 2.40.
«Oli normaalne põhihooaja mäng,» lausus Laine pärast kohtumist ajakirjanikele. «Ei tohiks lasta vastastel nelja väravat visata ja alles siis ise mängima hakata. Aga kokkuvõttes oli imeline kohtumine. Väravate viskamine on alati maailma parim tunne!»
Ühtlasi pani 18-aastane soomlane veenvalt paika Auston Matthewsi, kes valiti tänavuses draft'is enne teda ehk esimesena just Maple Leafsi ridadesse. Matthewsi arvele jäi vaid üks söödupunkt. Nelja mängu järel on mõlemal mehel nüüd kirjas neli väravat ja üks sööt, Matthewsi kõik neli tabamust sündisid tema debüütkohtumises.


description: Värskelt avaldatud tennise edetabelites tegid tõusu nii Eesti naiste kui meeste esireketid.

title: Kontaveit ja Zopp kerkisid edetabelites

maintext:
Anett Kontaveit parandas oma positsiooni kolme koha võrra ja on 121. kohal. Kaia Kanepi andis ühe koha ära ja paikneb 284. kohal. Naiste esireketiks on endiselt sakslanna Angelique Kerber, kelle järel on teisel kohal Serena Williams. Kolmandal tabelireal paikneb Agnieszka Radwanska.
Meeste edetabelis parandas Jürgen Zopp samuti oma kohta kolme positsiooni võrra ja tema värskeks tabelikohaks on 234. Vladimir Ivanov langes omakorda 18 kohta ja paikneb 538. kohal. Esireketina jätkab Novak Djokovic, talle järgnevad Andy Murray ja Stan Wawrinka.


description: Aserbaidžaani jalgpalli kõrgliigas lasi Sergei Zenjovi koduklubi Gabala Sumqayitil sisuliselt viimasel sekundil 2:2 viigini jõuda.

title: Zenjovi kodumeeskond jäi valusalt võidust ilma

maintext:
Eestlased välismaal: Aksalu tegi Soomes nullimängu ja sai pronksi
Eesti koondise väravavaht Mihkel Aksalu saavutas Seinäjoki JK (SJK) võistkonnaga Soome meistrivõistlustel kolmanda koha. Nüüd on Aksalul SJK-ga ette näidata nii kuld-, hõbe kui ka pronksmedal.


description: Neli hooaega Bundesliga jalgpallimeeskonda FC Augsburgi juhendanud Markus Weinzierlist sai sel suvel Saksamaa tippklubi Schalke peatreener. Uue tiimi tüüri juures algas kõik Weinzierli jaoks aga raskelt ja Bundesliga viies esimeses voorus tulid tabelisse ainult kaotused. Täna saadi kirja esimene võit, kui koduplatsil alistati 4:0 Mönchengladbachi Borussia.

title: Suvel Klavanit jahtinud Saksamaa tippklubi sai lõpuks võidu kirja

maintext:
Seejuures oleks võinud Schalkest suvel saada ka Eesti koondise kapteni Ragnar Klavani koduklubi. Kui Weinzierl juhendas neli hooaega Augsburgis eestlast, siis Schalkesse siirdudes tahtis Weinzierl «Pealtnägija» teatel endaga kaasa võtta ka Klavanit.
Tehingust lõpuks asja ei saanud ja Eesti koondise keskkaitsja mängib nüüd Inglismaal FC Liverpoolis.
Schalke on Bundesligas 6. vooru järel nüüd 3 punktiga 16. Klavani endine tööandja Augsburg on 7 silmaga 12. Tabeliliider on Müncheni Bayern 16 punktiga.


description: Autoralli MM-sarja Kataloonia ralli testikatsel sõitsid Ott Tänak ja Raigo Mõlder (Ford) välja neljanda aja.

title: Tänak sai Kataloonia MM-ralli testikatsel kirja neljanda aja

maintext:
2,97 km pikkuse testikatse läbis Tänak neljal korral ning sai parimal katsel kirja aja 2.15,6. Täpset sama aja sai kirja ka Citroenil kihutav britt Kris Meeke. Testikatse kiireim oli MM-sarja üldvõidu kindlustamisele ülilähedal olev Sebastian Ogier (Volkswagen), kes sai kirja aja 2.13,9.
Ogier’le vaid 0,1 sekundiga kaotanud Dani Sordo (Hyundai) oli teine, Andreas Mikkelsen (Volkswagen) sõitis välja aja 2.15,1 ning oli kolmas. Sander Pärn sain testikatse esimesel läbimisel kirja aja 2.25,0. Täna algaval Kataloonia rallil on kavas üks kiiruskatse, millele antakse start kell 19.06.


description: Hooaega ilusti alustanud Leganesi hoog on viimastel nädalatel raugenud. Eile saadi juba neljas järjestikune kaotus, kui alla jäädi Real Sociedadi jalgpallimeeskonnale.

title: Sociedad pakkus uustulnukale järjekordse kaotuse


description: Sel nädalal pannakse kodusele rallihooajale väärikas punkt, kui kavas on juba järjekorras 49. Saaremaa ralli. Tänavu saab 7.-8. oktoobril toimuvale rallile kaasa elada ka Postimees.ee vahendusel.

title: Postimehe otsepilt: Kaspar Koitla asus Saaremaa rallit juhtima

maintext:
Mida näeb Postimees.ee vahendusel?
Vaatajateni toome suurema osa kiiruskatsetest: otsepilt põnevamatest kurvidest rajal. Lisaks on taustaks kuulda ralliraadio koos katsete lõpus tehtavate intervjuude ja emotsioonidega. Lisaks toome vaatajateni ka otselülitused hoolduspargist, kus pakume intervjuusid rallimeestega. Mikrofoni haarab hooldusalas Peep Pahv.
Millal ralli algab?
Saaremaa ralli stardirivi avab 2014.aasta Saaremaa ralli võitja Timmu Kõrge.
Saaremaa ralli start antakse traditsiooniliselt Kuressaare keskväljakul, kui reedel, 7. oktoobril kell 17.30 sõidab esimene võistlusauto stardipoodiumile. Reedel sõidetakse kolm katset, nende hulgas ka Kuressaare linnakatse. Laupäeval, 8. oktoobril sõidetakse rallil seitse kiiruskatset, teiste hulgas ka tänavuse ralli punktikatse SS9 Cramo (9.45 km). Ühtekokku läbitakse kahe päeva jooksul 120.30 katsekilomeetrit.
Ralli ajakava
Reedesed kiiruskatsed:
1. kiiruskatse: algab kell 18.25, katse pikkus 9.54 km
2. kiiruskatse: kell 18.53, pikkus 9.79 km
3. kiiruskatse: kell 20.04, pikkus 2.10 km
Laupäevased kiiruskatsed:
4. kiiruskatse: kell 8.58, pikkus 12.49
5. kiiruskatse: kell 9.46, pikkus 13.63 km
6. kiiruskatse: kell 12.26, pikkus 23.00 km
7. kiiruskatse: kell 13.32, pikkus 7.60 km
8. kiiruskatse: kell 15.55, pikkus 23.00 km
9. kiiruskatse: kell 17.03, pikkus 9.45 km
10. kiiruskatse: kell 17.31, pikkus 9.79 km
Keda on starti oodata?
Saaremaa ralli stardirivi avab 2014.aasta Saaremaa ralli võitja Timmu Kõrge, kellele seekord kaarti lugemas Kaido Kaubi. Meeste võistlusmasinaks MM Motorsport poolt ettevalmistatud Ford Fiesta R5. Numbri all 2 saavad lähte Kaspar Koitla – Andres Ots, kes Saaremaa ralliks on oma tavapärase Mitsubishi Lancer Evo IX vahetanud Škoda Fabia R5 masina vastu.
Timmu Kõrge. / Timo Anis
«Suur soov on olnud juba mitmeid aastaid proovida tõelist ralliautot. Siiani olen sõitnud nö tänavasõiduautost ümberehitatud autodega. Tänu headele toetajatele tekkis võimalus istuda tehases ehitatud Škoda Fabia R5 rooli. Masin jõuab meieni endise rallisõitja Toni Gardemeisteri kaudu, kelle meeskond TGS Worldwide masinaid võistlusteks rendib ning ka hooldusteenust pakub,» sõnas 2012.aastal Saaremaa ralli teisena lõpetanud Koitla enne eesootavat uut kogemust.
Kahe R5 masina võistluspaari järel saavad rajale tänavused Eesti meistrivõistluste absoluutarvestuse ja klassi N4 meistrid Egon Kaur – Silver Simm (Mitsubishi Lancer EVO IX).
«Lähme jätkame Saaremaal oma sõitu, mis tähendab seda, et kuigi rajal on palju kiireid konkurente ja autosid, siis kindlasti ei plaani me nende elu lihtsaks teha,» võttis möödunud aastase Saaremaa ralli võitja Egon Kaur eesootava kokku.
Numbri all 4 saab Saaremaal rajale N-rühma sõitja ja 2007.aasta Saaremaa ralli võitja Rainer Aus (Mitsubishi Lancer Evo IX), kellele kaarti lugemas Simo Koskinen. Kohe nende järel teevad tänavuse koduste meistrivõistluste esimese stardi 2015.aasta Eesti meistrivõistluste absoluutarvestuse ja klassi N4 meistrid Siim Plangi – Marek Sarapuu (Mitsubishi Lancer Evo X).
Miko Niinemäe. / Timo Anis
Absoluutarvestuses toovad sarnaselt Koitla – Otsale rajale Škoda Fabia R5 masina tänavused Eesti meistrivõistluste kaheveoliste kuni 1,6 liitrise mootoriga autode EMV3 klassi meistrid Miko Niinemäe – Martin Valter. Meeste jaoks on tegemist elu esimese ralliga neljaveolisel masinal.
«R5 masinaga start tehti võimalikuks minu teadmata ning avaldati mulle alles päev peale Tartu rallit. Siinkohal pean tänama kõiki toetajaid, kes on sel aastal oma panuse meie projekti andnud. Saime sel teisipäeval testida 50 km jagu ning enne rallit saame veel 50 km proovida. Minu ootused on hetkel teha oma asja nagu meile Martiniga meeldib öelda. Suuri eesmärke me ei sea, vaid proovime mõista auto olemust ning nautida, siis tuleb ka hea tulemus,» sõnas värske EMV3 klassi meister Niinemäe enne eesootavad 4WD masina debüüti.
Kaheveoliste kuni 1,6 liitrise mootoriga autode EMV3 arvestuses on Saaremaal startimas 17 võistluspaari. Klassi tänavust meistrit Miko Niinemäed on asendamas tema isa Mihkel Niinemäe, kes viimati startis Eesti meistrivõistlustel 2007.aasta Saaremaa rallil. Niinemäe seeniori võistlusmasinaks on Peugeot 208 R2 ning kaarti loeb talle Janno Siitan. Hooaja viimasel etapil on stardis ka tänavused DMACK Trophy karikasarja võitjad Gustav Kruuda – Ken Järveoja (Ford Fiesta R2). Meistrivõistluste esimest starti on tegemas Rainer Rohtmets (Citroen C2 R2 Max), kellele kaarti lugemas Alo Ivask.
Kuni kaheliitrise mootoriga kaheveoliste klassis EMV4 on Saaremaa ralliks registreerunud 26 võistluspaari, kelle hulgas ka tänavused meistrid Kristo Subi – Raido Subi (Honda Civic Type-R).
Kui klassi kuldmedalid on jagatud, siis klassi teiste medalikohtade saatus on veel lahtine ning nende nimel tuleb Saaremaa teedel kindlasti kõva heitlus.
Rahvusliku E-rühma klassis EMV5 (E9), kus sõidetakse 1,6 liitrise mootoriga kaheveoliste masinatega on veel tänavune meister selgumata ning meistritiitli võimalus on veel koguni kolmel võistluspaaril. Oma esikohta lähevad kaitsma klassi liidrid Gert-Kaup Kähr – Jan Pantalon (Honda Civic), kuid lihtne ei saa see neil olema, sest hooaja viimasele etapile on neile konkurentsi pakkuma tulnud 22 võistluspaari.
Rahvusliku rühma EMV 6 (E11) klassis, kus sõidetakse üle kaheliitrise mootoritega autodega on meistrivõistluste seitsmendale etapile klassi liidritena startimas Marko Ringenberg – Allar Heina (BMW M3). Klassi meistritiitel pole veel jagatud ning kindlasti üritavad hetkel teisel kohal olevad Madis Vanaselja – Jaanus Hõbemägi (BMW M3) veel ka oma võimalusi maksimaalselt ära kasutada. Nagu juba viimastel aastatel traditsiooniks saanud on Saaremaal kindlasti oma BMW M3ga kohal ka Ago Ahu – Kalle Ahu ja nii ka tänavu. Kokku on EMV6 klassis starti tulemas 24 võistluspaari.
Neljaveoliste rahvusliku klassi EMV7 (E12) autode arvestuses on veel meistritiitlile heitlema jäänud kolm võistluspaari – Aiko Aigro – Kermo Kärtmann (Mitsubishi Lancer Evo VI), Priit Koik – Uku Heldna (Mitsubishi Lancer Evo VII) ja Ranno Bundsen – Robert Loštšenikov (Mitsubishi Lancer Evo VIII). Kõik nad on kohal ka Saaremaal ning lisaks neile on 4WD rahvuslikus klassis startimas 16 võistluspaari.
Veoautode klassis EMV8 (E13) on lisaks tänavustele meistritele Taavi Niinemetsale – Esko Allikale (GAZ 51A) starti tulemas kümme võistluspaari. Kui klassi kuldmedalid on jagatud, siis klassi teistele medalitele on veel konkurentsis väga palju võistluspaare.
Turvalisusjuhised Saaremaa Ralli külastajale
Sel nädalavahetusel külastab Saaremaad tuhandeid rallisõpru, kelle turvalisuse tagamiseks teeb võistlustel tööd 270 G4Si turvatöötajat.
Saaremaa ralli turvajuhi Kristjan Saariku sõnul on kogu turvameeskond komplekteeritud. Lisaks ralliraja julgestamisele ja avaliku korra tagamisele reguleerivad G4S töötajad liiklust ja parkimist ning olid abiks ralliraja ülesehitusel.
«Palume rallifännidel suhtuda tõsiselt julgestajate juhistesse, sest need on otseselt seotud publiku ohutusega. Samuti loodan, et spordisõbrad teevad turvateenistusega koostööd ning annavad meile teada tähelepanu ja sekkumist vajavatest olukordadest,» lisas Saarik.
Seitsmendat aastat Saaremaa ralli turvapartneriks olev G4S tuletab autospordisõpradele siinkohal meelde olulisemad käitumisjuhised, et ralli kõigile turvaliselt mööduks:
· Adrenaliinirohke võistluse ohutusnõuded on kõrged: rajale liiga lähedal ning turvameeskonna juhiseid eirava publiku tõttu võidakse katsed ära jätta.
· Avalikus kohas alkoholi tarvitamine on keelatud ja võistlustele ei lubata inimesi, kes on silmanähtavalt alkoholijoobes või käituvad agressiivselt teiste rallifännide suhtes.
· Väikeste lastega külalistele tuletame meelde, et pisematel hoitaks silm peal. Lapse käele soovitame kirjutada lapsevanema mobiilinumbri – nii leiavad turvatöötajad ta vanemad kiiremini üles, kui laps peaks ära eksima.
· Ralli toob kaasa palju liikluskorralduse muudatusi, seetõttu jälgige liikluskorraldusmärke. Ajutised liiklusmärgid, keelualad ja rajapiirded on rallil selleks, et tagada pealtvaatajate ohutus. Keeluala märgistavate siltide ümbertõstmine võib halbade asjaolude kokkulangemisel tähendada kellegi elu.
· Linnast väljas toimuvatel katsetel palume parkida autod ühte teeserva, et päästeautodele oleks tagatud vaba ligipääs.
· Autosse ei tasu jätta väärtuslikke asju, samuti palume raja äärde mitte kaasa võtta liigseid, liikumist segavaid asju. Piirduge vaid rahakoti, telefoni ja soovi korral fotoaparaadiga.


description: Jalgpalli Inglismaa meistriliigas kohtuvad esmaspäeva õhtul Manchester United ja Liverpool ning ajaloolise taustaga vastasseisu eel tekitab seekord küsimärke mängule määratud peakohtunik.

title: Man Unitedi ja Liverpooli mängu vilistav kohtunik tõi kaasa skandaali

maintext:
Nimelt elab Anthony Taylor Manchesteris, Unitedi kodustaadionis Old Traffordist vaid kuue minuti kaugusel. Kohtunike kogu endine esimees Keith Hackett laussu BBC-le, et sellest tulenevat kriitikat tasuks juba eos vältida. «Keegi ei kahtle Taylori aususes ja erapooletuses, kuid mis siis, kui ta teeb mõne vale otsuse? See oleks talumatu.»
Ehkki Taylor pole kuidagi Unitediga seotud ja toetab ise hoopis madalamates liigades mängivat Altrinchami meeskonda, oleks Hacketti arvates võinud panna esmaspäevast mängu vilistama näiteks Mark Clattenburgi. Selle asemel on Newcastle’i poolehoidja Clattenburg sel mängul neljas kohtunik.
Eelmisel hooajal pidanuks Kevin Friend vilistama Tottenhami ja Stoke’i mängu, ent kuna Tottenham ja Leicester pidasid sel hetkel tiitliheitlust, Friend on aga Leicesteri poolehoidja, eemaldati ta targu sellelt kohtumiselt. Samas lubati Newcastle’i fännil Michael Oliveril vilistada Norwichi ja Crystal Palace’i kohtumist, ehkki mõlemad meeskonnad võitlesid sarnaselt Newcastle’iga liigasse püsimajäämise nimel. Kui BBC kohtunikke ametisse määravalt organisatsioonilt PGMOL aru päris, vastati sealt, et arvesse võetakse küll seda, millisele meeskonnale kohtunik pöialt hoiab, kuid mitte seda, kus ta elab.


description: Tänavusel hooajal mitu korda suurepärast kiirust näidanud, kuid probleemide tõttu ainult korra pjedestaalile jõudnud Ott Tänak sihib Walesi rallil hooaja teist ning karjääri neljandat kohta esikolmikus.

title: Superhoos Ott Tänak jahib karjääri neljandat pjedestaalikohta


description: 21. oktoobril 2016 leiab Saku Suurhallis aset järjekorras 9. Xplosion Fight Series, kus saab näha võimsaid supermatše K-1, MMA, Muay Thai ja profipoksi stiilides. Ühe põhiüritusena on kavas Road To Marbella 2017: -71 kg XFS World Title Eliminator Tournament, mille käigus selgitatakse välja sportlane, kes pääseb 2017. aastal võistlema XFS maailmameistrivöö nimel Marbellasse.

title: Moisar jahib pääsu tiitlimatšile Hispaanias Maroko võitleja vastu, kogenud leedulane kohtub tugeva hollandlasega

maintext:
Turniiri esimese poolfinaalpaari moodustavad kickboxingu juurde tagasi naasnud Eesti oma superstaar Mirkko Moisar, kelle vastane Rashid Boumerak saabub siia Marokkost. Mees on 38-aastane ning väga kogenud võistleja, kelle kontol on aukartustäratavad 145 matši, millest on ta kaotanud vaid 9. Lisaks on teda pärjatud ka mitmete erinevate võitlusspordiliigade nagu WAKO, WPMT, WSCF jpt tiitlivöödega.
Turniiri teise poolfinaalpaari moodustavad Tadas Jonkus, kes eestlastele tuntuks saanud kui Leedu Nokaudimeister, ning tema poolfinaali vastaseks on tugev hollandlane Marouan Toutouh, kes on noor ja näljane ning väga tugeva Hollandi kickboxingu kooliga. Mõlemad võistlejad on sarnased oma agressiivse, ründava ja jõulise stiili poolest. Kogemuste poolest on Jonkusel oma vastase ees kindlasti eelis (84 matši 36 vastu), kuid samas on Toutouh temast jällegi pikemat kasvu ning ei tasu alahinnata tema võitlejaoskusi, mida ta on aastaid maailma juhtivate treenerite käe all Hollandi parimas võitlusklubis Vos Gym omandanud.


description: Eesti meeste käsipallimeistrivõistlustel peetakse kolmapäeval kuues voor. Keskses kohtumises on vastamisi kevadel pronksiduellis kohtunud HC Kehra/Horizon Pulp&Paper ja Viimsi/Tööriistamarket. Kehra spordihoones kell 19 algavat kohtumist saab jälgida Postimees.ee vahendusel. Tiitlikaitsja Põlva Serviti võõrustab samal ajal SK Tapat ning Viljandi Arukülat.

title: Käsipalli meistriliigas võõrustab Kehra heas hoos Viimsit

maintext:
12.10 kell 19. HC Kehra/Horizon Pulp&Paper - Viimsi/Tööriistamarket (Kehra Spordihoone; ülekanne Postimehes.)
Viiest kohtumisest neli võitu noppinud Viimsi/Tööriistamarket on sel hooajal meistriliigas alla jäänud vaid tiitlikaitsjale Põlva Servitile. Eriti magus võit teeniti eelmisel nädalal, kui kodusaalis alistati Viljandi.
«Viljandi vastu oli meile suur abi väravavahist Siim Patraelist, kes juba ainuüksi karistusviskeid tõrjus viiest neli,» selgitas Viimsi peatreener Ain Pinnonen. «Rünnak ja realiseerimine jätsid see-eest soovida ning need on kindlasti elemendid, mida Kehras peame parandama.»
HC Kehra/Horizon Pulp&Paperil oli eelmine nädal mänguvaba. Peatreeneri Indrek Lillsoo sõnul tehti korralikult trenni ning kodusaalis saab meeskond välja panna peaaegu kõige tugevama koosseisu. «Joonemängijatega on endiselt nuputamist. Selles osakonnas tuleb piirduda ainult kogenud Jaan Kaugega.»
Lillsoo tunnistas, et heas hoos Viimsi vastu ei saa neil lihtne olema. «Emotsioon on sportmängudes väga oluline emotsioon ning võit Viljandi vastu andis neile kindlasti kõvasti häid emotsioone. Mängukvaliteedi poolest on Viimsi alati tugev vastane olnud.»
12.10 kell 19. Põlva Serviti - SK Tapa (Mesikäpa Hall)
Meistriliigas ainsana täiseduga jätkav Põlva Serviti peab oktoobris meistrivõistlustel kohtumisi eeldatavalt nõrgemate vastastega. Peatreeneri Kalmer Mustingu sõnul Tapat siiski alahinnata ei tohi.
«Tapa on südilt alustanud. Neli punkti on kõrvaltvaatajatele võib-olla isegi väike üllatus,» rääkis Musting. «Ilmselt sõltub Põlvas palju sellest, millise koosseisu nad kokku saavad. Meil on kõik mängijad valmis sekkuma, kuid üritan kogenumatele puhkust anda ning noori mängitada.»
Tapa on meistrivõistluste esimeses ringis Aruküla ja Tallase vastu magusad võidud noppinud ning peatreener Elmu Koppelmann tundis rõõmu, et meeskond on iga vooruga arenenud. «Kohtumises Tallasega oli näiteks Aruküla mänguga võrreldes edasiminekut näha. Võitsime selle mängu tahtmise ning mingitel hetkedel ka kvaliteedi pealt.»
Koppelmann tõi välja, et tema jaoks on oluline tiitlikaitsja vastu võimalik tugev koosseis kokku saada. «Mängijatel on hea võimalus õppida kvaliteedist, mida Põlva meile vastu paneb.»
12.10 kell 19. Viljandi HC - Aruküla (Viljandi Spordihoone)
Viiendas voorus võõrsil Viimsi/Tööriistamarketile alla jäänud Viljandi peatreener Marko Koks sõnas, et tema hoolealused esinesid metropolis tujutult. «Kõik oli liiga tõsine ning realiseerimine jättis soovida. Me ei suutnud lihtsatest kohtadest vastaste väravavahti üle mängida.» Koks avaldas lootust, et Aruküla vastu suudavad tema hoolealused mängulusti üles leida.
Seni võiduta jätkava Aruküla peatreener Toivo Järv jäi realistiks ning sõnas, et Viljandi vastu on võiduarve avamist keeruline loota. «Loodan, et Viljandi on pisut rohkem mängitav kui näiteks Serviti, aga kui kaheksa poissi on kahe hooaja vahel võistkonnast ära läinud, siis midagi väga head loota pole,» ütles Järv ja lisas, et suure tõenäosusega jäävad paar olulist mängumeest kesknädalasest Viljandi-sõidust seekord eemale.


description: Vormel-3 eurosarjas võistlev Ralf Aron lõpetas debüüthooaja kokkuvõttes tubli teise kohaga. Uustulnukate arvestuses oli eestlane teine, vandudes alla vaid rootslasele Joel Erikssonile.

title: Ralf Aron lõpetas vormel-3 sarja uustulnukatest teisena, tiitel ei jäänud kaugele

maintext:
Enne kolmest sõidust koosnevat viimast võistlusnädalavahetust Hockenheimis teadis Aron, et tiitli võitmiseks peab tal endal väga hästi minema ja Erikssoni tabama ebaõnn, kuid seda ei juhtunud. Avasõidus sai Aron tiimikaaslaste Lance Strolli, Maximilian Güntheri ja Nick Cassidy järel neljanda koha, ent Eriksson ei jäänud palju maha ja oli kuues.
Teises sõidus piisas Erikssonile uustulnukate tiitli kindlustamiseks teisest kohast, Aron lõpetas viiendana. Sõidu võitis taas Williamsi vormel-1 võistkonna noorte sõitjate programmi kuuluv Stroll, kes oli üldarvestuses taganud tiitli juba enne viimast osavõistlust.
«Oli väga positiivne päev, kus lõpetasin kaks korda hinnalisel punktikohal. Esimese sõidu neljas koht lubas veel mõelda ka uustulnukate arvestuse esikohast ja andis Premale ühtlasi täiusliku tulemuse,» viitas Aron laupäevaseid sõite kommenteerides asjaolule, et avasõidus noppis Prema koguni nelikvõidu. «Teises sõidus õnnestus veel vajalikke punkte noppida ja ehkki uustulnukate tiitel libises käest, kindlustasin üldarvestuse teist kohta,» lisas eestlane tiimi pressiteate vahendusel.
Stroll võitis ka pühapäevase kolmanda sõidu, Eriksson oli tema järel taas teine. Aron lõpetas sedapuhku 8. kohaga, kuid sellest piisas uustulnukate arvestuses teise koha kindlustamiseks. Eriksson kogus lõpuks uustulnukate arvestuses 470 punkti ja Aron 418 punkti. Kolmas oli 392 punktiga Anthoine Hubert.
Üldvõitjale Strollile järgnesid Günther ja George Russell. Aronile kuulus hooaja kokkuvõttes 176 punktiga üldtabelis tubli 7. koht, punkte kogus 10 etapil peetud 30 võistlussõiduga 22 sõitjat.


description: Manchester Unitedi jalgpallimeeskonna ründaja Zlatan Ibrahimovic ütles eile Liverpooliga peetud mängu järel, et võidupunktidest ilmajäämine ei olnud maailma lõpp.

title: Zlatan Ibrahimovic viigimängus pettunud polnud: me püsime konkurentsis ja võitleme

maintext:
«Hooaeg on pikk ja näen paljusid meeskondi, kes meiega samamoodi punkte kaotavad,» rääkis sel suvel ManUga liitunud Ibrahimovic pärast 0:0 viigimängu.
«Igal nädalal võib erinevaid asju juhtuda ja seega on oluline võita kindlasti ära need mängud, mida sa pead võitma, et tipus püsida. Kui võidad kaks mängu järjest, siis oled kohe tabeli tipus, nii on see sel hooajal olnud. Kui me saame kätte need võidud, mida peame võtma, siis püsime mängus, aga tuleb meeles pidada, et hooaeg on pikk. Aga me oleme praegu konkurentsis, võitleme tublilt ja kogume oma punkte,» lisas rootslane.
United paikneb liigas hetkel seitsmendal kohal.


description: Täna kogunes Tehvandi spordikeskuses murdmaasuusatamise Otepää Maailmakarika etapi korralduskomitee ning kinnitas Eesti suurima rahvusvahelise talispordisündmuse plaani eelolevaks talveks. Maailma parimad murdmaasuusatajad võistlevad Eestis 18.-19. veebruaril ning lisaks sprintidele saab kaasa elada ka 10 km ja 15 km klassikasõitudele. Üle mitme aasta võtavad suusatajad taas ka kuulsat Tehvandi tõusu.

title: Legendaarne Tehvandi tõus on Otepää MK-etapil tagasi

maintext:
Otepää MK peakorraldaja Jaak Mae sõnul on sel korral Lõuna-Eestisse oodata arvukalt suusatippe. «Otepää MK-d mõjutavad positiivselt Suusaalade maailmameistri võistlused Lahtis, mis algavad vähem kui nädal pärast meie võistlust. See tähendab, et Otepää MK on mitmete koondiste jaoks viimane võimalus vormi testida ja lihvida ning valida Lahti MM-i eel riiki esindavaid sportlasi. See tagab ka parimate osalemise,» selgitab Mae.
Tema hinnangul näeme veebruaris meie talvepealinnas tipptasemel mõõduvõtte, sest vormikõvera tipp on paljudel ajastatud just veebruari lõppu ning heitlus saab olema tuline.
Mitmed rahvuskoondised kasutavad Otepää MK-d ka nii öelda viimase peatusena enne Soome suundumist. Kuna olud on väga sarnased, siis on siin mugav teha viimaseid ettevalmistusi. Sellealastest soovidest on näiteks juba teada andnud USA, Rootsi ja Poola tiimid.
FIS-i võistluskalendris eelneb Otepää Maailmakarika etapile vaba nädalavahetus. Viimane eelnev MK-etapp on PyeongChang Lõuna-Koreas 3.02.-5.02.
Lisaks tippspordile kavandatakse Otepää MK nädalavahetusele ka mitmekülgset kõrvalprogrammi, mille sisu selgub järgnevate kuude jooksul.


description: Infoneti kaitsja Dmitri Kruglov, kes tuli Paide vastu vigastust trotsides teisel poolajal väljakule ja aitas meeskonna ülitähtsa võiduni, sõnas, et kauem poleks jalg lubanud mängida.

title: Vigastust trotsinud Kruglov: pinge, mis tabelis on, lisab keskendumist

maintext:
«Väike luu parema jala hüppeliigese juures tekitab valu,» kirjeldas Kruglov nädala eest Narvas saadud traumat. «Väga suur tänu meeskonna arstile, kes aitas meeskonda sellega, et ma sain täna väljakule tulla. Oli küll niimoodi kokku lepitud, et kui seis lubab, jääksin pingile, et mitte vigastust süvendada. Aga oli 1:1, pidime võitma – hea, et niigi läks!»
Tiitliheitluses on Infoneti edu pärast tänast võitu konkurentide ees viis punkti, mis tähendab seda, et viimasele voorule vastu minnes edestatakse lähimat jälitajat minimaalselt kahe punktiga. Praegu võrdselt viie punktiga Infonetist maha jäävad Levadia, Nõmme Kalju ja Flora peavad kõik oma 35. vooru mängu homme, kohtudes vastavalt Rakvere Tarva, Tartu Tammeka ja Sillamäe Kaleviga. «Läheme mängima võidu peale!» sõnastas Kruglov otsustava vooru mängutaktika lühidalt.
Kui keeruline on senine põnev hooaeg, kus iga vääratus võib saada otsustavaks, psühholoogiliselt olnud? «Minu jaoks... oli raske, mis siin salata, aga kogemus lubab mängida. See pinge, mis praegu tabelis on, lisab keskendumist. Ei saa mitte kellegi vastu mitte ühekski sekundiks lõdvaks lasta. Kõik suudavad kõigi vastu mängida – vaadake kas või seda, mis juhtus eelmises voorus Kaljuga Rakveres,» viitas Kruglov teisipäevasele kohtumisele, kus Kaljule päästis 2:1 võidu Maximiliano Ugge tabamus alles lisaminutitel.
Ka Infonet ise komistas eelmises voorus, tehes võõrsil Narva Transiga 0:0 viigi. «Narvas kiirustasime, tahtsime nii kõvasti väravat lüüa, et võib-olla meeskond põles natuke läbi. Oleksime pidanud seda mängu rahulikumalt võtma, mängima kvaliteetsemalt. Kiirustasime liialt, võimalused jäid realiseerimata. Väga huvitav hooaeg, ma loodan, et see lõpeb nii, nagu me ootame!» lisas Kruglov.


description: Hispaania jalgpalli suurklubi Atletico Madrid pikendas eile lepingut oma 23-aastase belglase Yannick Carrascoga.

title: Madridi Atletico pikendas ründajaga lepingut

maintext:
Barcelona purustas Messi kübaratrikist ja Neymari väravast Manchester City
Jalgpalli Meistrite liigas läksid tänases C-alagrupi põnevusmatšis vastamisi Barcelona ja Manchester City meeskonnad. Hispaania hiiglase kodus peetud mäng algas võõrustajatele hästi, kui 17. minutil avas väravaarve Lionel Messi. Kui avapoolaeg lõppeski Barcelona 1:0 eduseisul, siis City asus endale auku kaevama 56. minutil, kui meeskonna väravavaht Claudio Bravo tõrjus väljaspool kasti palli käega ja saadeti punase kaardiga minema. Ühe mehega vähemusse jäänud Manchesteri meeskonna vastu lõi Messi värava nii 61. kui 69. minutil. Lisaks oli Neymaril võimalus 87. minutil realiseerida penalti, kuid Bravo tõrjus selle ürituse. Vaid kaks minutit hiljem heastas Neymar oma eksimuse ja tõi tabloole seisu 4:0, mis jäi ka lõppskooriks. Kõik tänased mängud: Arsenal – Ludogorets 6:0 12. Alexis Sanchez, 42. Theo Walcott, 46. Alex Oxlade-Chamberlain, 56., 83., 87 Mesut Özil PSG – Basel 3:0 40. Angel di Maria, 62. Lucas, 90+3 Edinson Cavani Kiievi Dinamo – Benfica 0:2 9. Eduardo Salvio (pen), 55. Franco Cervi Napoli – Besiktas 2:3 30. Dries Mertens, 69. Manolo Gabbiadini – 12. Adriano, 38., 86. Vincent Aboubakar Barcelona – Manchester City 4:0 17, 61, 69 Lionel Messi, 89. Neymar Celtic – Mönchengladbachi Borussia 0:2 57. Lars Stindl, 77. Andre Hahn Müncheni Bayern – PSV 4:1 13. Thomas Müller, 21. Joshua Kimmich, 59. Robert Lewandowski, 86. Arjen Robben – 41. Luciano Narsingh Rostov – Atletico 0:1 62. Yannick Carrasco


description: Karjääri jooksul esmakordselt Korsika rallil võidutsenud Sebastien Ogier astus võiduga suure sammu ka enda neljanda MM-tiitli suunas. Ogieril oli võimalik juba ka Korsikal endale MM-tiitel kindlustada, kuid sellele plaanile tõmbas kriipsu peale Andreas Mikkelseni 3. koht.

title: Võidukas Ogier astus suure sammu Soome legendide suunas

maintext:
Korsikal võidutsenud on Ogieril kolm etappi enne hooaja lõppu liidrina 195 punkti ning Mikkelsenil teisena 127 silma. Arvestades, et punkte jagatakse ka rallide viimaste katsete eest, siis matemaatiliselt on võimalik Ogieri püüda veel ka 112 silmaga kolmandal kohal oleval Thierry Neuvillil.
«See on suurepärane tunne ja saime sellelt nädalavahetuselt just soovitu. See on minu esimene võit Korsikal. MM-sarja üldarvestuses on meie seis nüüd väga hea,» tunnistas Ogier ralliraadiole.
Ogieril on nüüd võimalik MM-tiitel kindlustada 13.-16. oktoobrini peetaval Hispaania rallil. Kui Ogier võidab tänavuse MM-tiitli, siis tõuseb ta neljakordseks maailmameistriks. Sarnase saavutuseni on omal ajal jõudnud legendaarsed soomlased Tommi Mäkinen ja Juha Kankunen. Rohkem tiitleid on ainult Sebastien Loebil, kes krooniti autorallis maailmameistriks 9 korda.


description: Postimehe tänases telemängus sai magusa võidu Paide Linnameeskond ja ülimalt valusa kaotuse Nõmme Kalju, kui Paide teenis koduplatsil 2:0 võidu. Kalju tiitlilootustele oli see valusaks hoobiks. Paide ridades tegid täna skoori Ander Ott Valge ning Mark Oliver Roosnupp.

title: Jalgpalli otsepilt: Kalju ja Levadia tiitlilootused said valusa hoobi

maintext:
Valusa kaotuse sai ka samuti tiitli eest heitlev FC Levadia, kes kaotas võõrsil 2:3 Sillamäe Kalevile.
Kalev asus kohtumist juhtima 43. minutil Jevgeni Kabajevi tabavast löögist. 45. minutil suurendas Aleksandr Savin võõrustajate edu. 47. minutil suutis Levadia kaotusseisu vähendada, kui värava sai kirja vahetusest sekkunud Kevin Kauber. 78. minutil oli penaltipunktilt taas täpne Kabajev. Kohtumise lõppseisu vormistas 81. minutil Levadia kaitsja Igor Morozov.
Kuna tabeliliider FC Infonet sai eile napi 1:0 võidu Tartu Tammeka üle, siis kolm vooru enne hooaja lõppu on Infonet oma esimesele meistritiitlile väga lähedal.
Kolmandas täna kell 13.00 alanud kohtumises tegid Rakvere Tarvas ja Pärnu Linnameeskond esimese koduväljakul 1:1 viigi.
Tabeliseis: 1. FC Infonet 73 punkti/33 mängu, 2. FC Levadia 69/33, 3. Nõmme Kalju 66/32, 4. FC Flora 66/32, 5. Paide Linnameeskond 47/33, 6. Sillamäe Kalev 47/33, 7. Narva Trans 36/32, 8. Tartu Tammeka 35/33, 9. Pärnu Linnameeskond 17/33, 10. Rakvere Tarvas 3/32.
POSTIMEHE TELEMÄNG
Paide Linnameeskond – Nõmme Kalju
Laupäeval 15. oktoobril kell 13.00 Paide linnastaadionil
Nõmme Kalju jätkab oma tiitlijahti külaskäiguga Paide Linnameeskonnale. Tabeli kolmandal Kaljul on endiselt olemas kõik võimalused meistrikarikaks, nad olid enne vooru algust liidrist Infonetist ühe vähempeetud mängu juures nelja punktiga maas. Kuna aga Infonet alistas reedel 1:0 Tartu Tammeka, kärises vahe Kaljuga enne laupäeva juba seitsmele punktile. Viiendal kohal paiknev Paide võitleb oma positsiooni säilitamise eest, neil on täpselt sama palju punkte Sillamäe Kaleviga.
Kuigi paberil võib külalisi pidada tugevamaks võistkonnaks, on selle hooaja vastasseisud olnud vägagi tasavägised. Kui 23. aprillil suutis Kalju koduväljakul 1:0 võita, siis juba nädal hiljem mängiti Kesk-Eestis 1:1 viiki. Sama skooriga lõppes ka augustikuine vastasseis, kus Paidele päästis punkti Taavi Rähni lisaminutite tabamus. Heas hoos Paide on võitnud viimased kaks kohtumist järjest, viimati alistati võõrsil Tartu Tammeka 4:1. Kalju pole kaotusekibedust tundnud viimases kolmes Premium liiga matšis, eelmisest voorust võtavad nad kaasa 3:1 võidu Sillamäe Kalevi üle.
Paide loots Meelis Rooba: «Koondisepausi järel saame jätkata koduse liigaga, kus vastaseks Nõmme Kalju. Sel hooajal on Kaljuga mängud olnud väga pingelised ja usun, et suudame kodupubliku näidata sellist mängu, millega kaasnevad punktid.»
Paide ründaja Martin Kase: «Ees on ootamas tähtsad kohtumised, kus soovime näidata head mängu ja oma punktiskoori suurendada. Kõik poisid on nüüd puhanud ja valmis võiduseeriat jätkama Kalju vastu. Tulge omasid staadionile toetama!»
Kalju peatreener Sergei Frantsev: «Hooaja lõpp on lähedal, kõik järelejäänud mängud on tähtsad. Sel hooajal oleme Paidele juba punkte kaotanud, oleme Paidesse mängule minnes sajaprotsendiliselt keskendunud.»
Kalju keskkaitsja Henrik Pürg: «Paidega tuleb võitluslik mäng, aga siht on silme ees ja lähme viimastele mängudele ainult võidumõtetega.»


title: Postimehe otsepilt: Saaremaa ralli paneb kodusele hooajale väärika punkti

maintext:
Mida näeb Postimees.ee vahendusel?
Vaatajateni toome suurema osa kiiruskatsetest. Lisaks on taustaks kuulda ralliraadio koos katsete lõpus tehtavate intervjuudega. Lisaks toome vaatajateni ka otselülitused hoolduspargist, kus pakume intervjuusid rallimeestega.
Millal ralli algab?
Saaremaa ralli stardirivi avab 2014.aasta Saaremaa ralli võitja Timmu Kõrge.
Saaremaa ralli start antakse traditsiooniliselt Kuressaare keskväljakul, kui reedel, 7. oktoobril kell 17.30 sõidab esimene võistlusauto stardipoodiumile. Reedel sõidetakse kolm katset, nende hulgas ka Kuressaare linnakatse. Laupäeval, 8. oktoobril sõidetakse rallil seitse kiiruskatset, teiste hulgas ka tänavuse ralli punktikatse SS9 Cramo (9.45 km). Ühtekokku läbitakse kahe päeva jooksul 120.30 katsekilomeetrit.
Ralli ajakava
Reedesed kiiruskatsed:
1. kiiruskatse: algab kell 18.25, katse pikkus 9.54 km
2. kiiruskatse: kell 18.53, pikkus 9.79 km
3. kiiruskatse: kell 20.04, pikkus 2.10 km
Laupäevased kiiruskatsed:
4. kiiruskatse: kell 8.58, pikkus 12.49
5. kiiruskatse: kell 9.46, pikkus 13.63 km
6. kiiruskatse: kell 12.26, pikkus 23.00 km
7. kiiruskatse: kell 13.32, pikkus 7.60 km
8. kiiruskatse: kell 15.55, pikkus 23.00 km
9. kiiruskatse: kell 17.03, pikkus 9.45 km
10. kiiruskatse: kell 17.31, pikkus 9.79 km
Keda on starti oodata?
Saaremaa ralli stardirivi avab 2014.aasta Saaremaa ralli võitja Timmu Kõrge, kellele seekord kaarti lugemas Kaido Kaubi. Meeste võistlusmasinaks MM Motorsport poolt ettevalmistatud Ford Fiesta R5. Numbri all 2 saavad lähte Kaspar Koitla – Andres Ots, kes Saaremaa ralliks on oma tavapärase Mitsubishi Lancer Evo IX vahetanud Škoda Fabia R5 masina vastu.
Timmu Kõrge. / Timo Anis
«Suur soov on olnud juba mitmeid aastaid proovida tõelist ralliautot. Siiani olen sõitnud nö tänavasõiduautost ümberehitatud autodega. Tänu headele toetajatele tekkis võimalus istuda tehases ehitatud Škoda Fabia R5 rooli. Masin jõuab meieni endise rallisõitja Toni Gardemeisteri kaudu, kelle meeskond TGS Worldwide masinaid võistlusteks rendib ning ka hooldusteenust pakub,» sõnas 2012.aastal Saaremaa ralli teisena lõpetanud Koitla enne eesootavat uut kogemust.
Kahe R5 masina võistluspaari järel saavad rajale tänavused Eesti meistrivõistluste absoluutarvestuse ja klassi N4 meistrid Egon Kaur – Silver Simm (Mitsubishi Lancer EVO IX).
«Lähme jätkame Saaremaal oma sõitu, mis tähendab seda, et kuigi rajal on palju kiireid konkurente ja autosid, siis kindlasti ei plaani me nende elu lihtsaks teha,» võttis möödunud aastase Saaremaa ralli võitja Egon Kaur eesootava kokku.
Numbri all 4 saab Saaremaal rajale N-rühma sõitja ja 2007.aasta Saaremaa ralli võitja Rainer Aus (Mitsubishi Lancer Evo IX), kellele kaarti lugemas Simo Koskinen. Kohe nende järel teevad tänavuse koduste meistrivõistluste esimese stardi 2015.aasta Eesti meistrivõistluste absoluutarvestuse ja klassi N4 meistrid Siim Plangi – Marek Sarapuu (Mitsubishi Lancer Evo X).
Miko Niinemäe. / Timo Anis
Absoluutarvestuses toovad sarnaselt Koitla – Otsale rajale Škoda Fabia R5 masina tänavused Eesti meistrivõistluste kaheveoliste kuni 1,6 liitrise mootoriga autode EMV3 klassi meistrid Miko Niinemäe – Martin Valter. Meeste jaoks on tegemist elu esimese ralliga neljaveolisel masinal.
«R5 masinaga start tehti võimalikuks minu teadmata ning avaldati mulle alles päev peale Tartu rallit. Siinkohal pean tänama kõiki toetajaid, kes on sel aastal oma panuse meie projekti andnud. Saime sel teisipäeval testida 50 km jagu ning enne rallit saame veel 50 km proovida. Minu ootused on hetkel teha oma asja nagu meile Martiniga meeldib öelda. Suuri eesmärke me ei sea, vaid proovime mõista auto olemust ning nautida, siis tuleb ka hea tulemus,» sõnas värske EMV3 klassi meister Niinemäe enne eesootavad 4WD masina debüüti.
Kaheveoliste kuni 1,6 liitrise mootoriga autode EMV3 arvestuses on Saaremaal startimas 17 võistluspaari. Klassi tänavust meistrit Miko Niinemäed on asendamas tema isa Mihkel Niinemäe, kes viimati startis Eesti meistrivõistlustel 2007.aasta Saaremaa rallil. Niinemäe seeniori võistlusmasinaks on Peugeot 208 R2 ning kaarti loeb talle Janno Siitan. Hooaja viimasel etapil on stardis ka tänavused DMACK Trophy karikasarja võitjad Gustav Kruuda – Ken Järveoja (Ford Fiesta R2). Meistrivõistluste esimest starti on tegemas Rainer Rohtmets (Citroen C2 R2 Max), kellele kaarti lugemas Alo Ivask.
Kuni kaheliitrise mootoriga kaheveoliste klassis EMV4 on Saaremaa ralliks registreerunud 26 võistluspaari, kelle hulgas ka tänavused meistrid Kristo Subi – Raido Subi (Honda Civic Type-R).
Kui klassi kuldmedalid on jagatud, siis klassi teiste medalikohtade saatus on veel lahtine ning nende nimel tuleb Saaremaa teedel kindlasti kõva heitlus.
Rahvusliku E-rühma klassis EMV5 (E9), kus sõidetakse 1,6 liitrise mootoriga kaheveoliste masinatega on veel tänavune meister selgumata ning meistritiitli võimalus on veel koguni kolmel võistluspaaril. Oma esikohta lähevad kaitsma klassi liidrid Gert-Kaup Kähr – Jan Pantalon (Honda Civic), kuid lihtne ei saa see neil olema, sest hooaja viimasele etapile on neile konkurentsi pakkuma tulnud 22 võistluspaari.
Rahvusliku rühma EMV 6 (E11) klassis, kus sõidetakse üle kaheliitrise mootoritega autodega on meistrivõistluste seitsmendale etapile klassi liidritena startimas Marko Ringenberg – Allar Heina (BMW M3). Klassi meistritiitel pole veel jagatud ning kindlasti üritavad hetkel teisel kohal olevad Madis Vanaselja – Jaanus Hõbemägi (BMW M3) veel ka oma võimalusi maksimaalselt ära kasutada. Nagu juba viimastel aastatel traditsiooniks saanud on Saaremaal kindlasti oma BMW M3ga kohal ka Ago Ahu – Kalle Ahu ja nii ka tänavu. Kokku on EMV6 klassis starti tulemas 24 võistluspaari.
Neljaveoliste rahvusliku klassi EMV7 (E12) autode arvestuses on veel meistritiitlile heitlema jäänud kolm võistluspaari – Aiko Aigro – Kermo Kärtmann (Mitsubishi Lancer Evo VI), Priit Koik – Uku Heldna (Mitsubishi Lancer Evo VII) ja Ranno Bundsen – Robert Loštšenikov (Mitsubishi Lancer Evo VIII). Kõik nad on kohal ka Saaremaal ning lisaks neile on 4WD rahvuslikus klassis startimas 16 võistluspaari.
Veoautode klassis EMV8 (E13) on lisaks tänavustele meistritele Taavi Niinemetsale – Esko Allikale (GAZ 51A) starti tulemas kümme võistluspaari. Kui klassi kuldmedalid on jagatud, siis klassi teistele medalitele on veel konkurentsis väga palju võistluspaare.


description: Juunis kolmanda NBA meistritiitli võitnud korvpalliäss LeBron James ütles enne tänavust hooaega, et tahab ajalukku minna Michael Jordanist parema mängijana. Jamesi hea sõber ja endine meeskonnakaaslane Dwyane Wade arvab, et Jordani kultus ja saavutused on nii suured, et legendist möödumine on võimatu.

title: Dwyane Wade: LeBron Jamesil on võimatu Jordani saavutusi ületada

maintext:
«Jordani edestamine on võimatu. Temast ei saa mööda minna. Kuidas see võimalik oleks? Ainus asi, mis saaks juhtuda, oleks temaga ühele pulgale saamine, aga kõrgemale pole võimalik enam minna,» rääkis Wade ESPN-ile.
Wade ja James tulid koos Miami Heati eest mängides NBA meistriks 2012. ja 2013. aastal, Wade'il oli 2006. aastast näidata ette veel üks meistritiitel. 2014. aastal otsustas James naasta oma kunagisse koduklubisse Cleveland Cavaliersi ja sel aastal täitis ta lõpuks Clevelandi elanike ammuse unistuse ja tõi linnale ajaloo esimese NBA tiitli. Seni profikarjääri jooksul ainult Heati värve kaitsnud Wade tegi sel suvel kannapöörde ja liitus Chicago Bullsiga.
Wade kasvas üles just Chicago lähedal ja nägi oma silmaga, kuidas Jordan võitis 1990. aastatel kuus meistritiitlit, kaotamata sealjuures ühtegi NBA finaali.
2012. aastal päriti Wade'ilt sama teema kohta ja siis tõi ta võrdluse Jordani lemmikajaviite golfiga. «Jordan on golfirajal 18. ehk viimase augu juures, LeBron on umbes neljanda augu juures. LeBron on fenomenaalne mängija: ta jookseb sama kiiresti kui väle mängujuht, hüppab sama kõrgele kui atleetlik tsenter ja võib korvpalliplatsil teha väga palju erinevaid asju. Aga Jordan on läbi aegade parim ja teda on raske ületada,» lausus ta toona.
Kuhu on James nüüdseks jõudnud? «Läinud hooaeg tõstis teda mitte ainult minu, vaid valdava enamiku silmis palju kõrgemale. Ütleme, et ta on juba 15. augu juures. Ta on teel, et Jordan kinni püüda. Aga nagu ma olen öelnud, siis teda ületada pole võimalik,» sõnas Wade.


description: Laupäeval Vändras toimuv Soudal Eesti cyclocrossi karikasarja 3. etapp tõotab kujuneda kõrgetasemeliseks, sest starti on lubanud tulla Eesti selle hooaja parim maanteerattur Rein Taaramäe (Katjuša), meie edukaim mägirattur Martin Loo ja sarja üldliider Caspar Austa (Tartu Ülikooli Akadeemiline Spordiklubi).

title: Vändras võtavad mõõtu Taaramäe, Loo ja Austa


description: Inglismaa jalgpallifänn ei tunneks ilmselt Wembley staadioni ümbrust äragi: kümned tuhanded karvased ja sulelised ameerika jalgpalli poolehoidjad vallutasid täna hommikul inglaste jalgpallipühamu ümbruse ning ootavad matši Cincinnati Bengalsi ja Washington Redskinsi vahel.

title: Postimees Londonis: kümned tuhanded fännid ootavad suurt matši

maintext:
Kohal ei ole ainult täna väljakule jooksvate klubide fännid, vaid näha võib kõikide NFLi klubide sümboolikat. Tuhanded inimesed seisavad järjekorras, et saada näppu üks õlu või pääseda NFLi ametlikku poodi. Fännidele pakutakse erinevat sorti meelelahutust ning näiteks saab iga tahtja kehastuda mängujuhiks ja proovida ovaalse palli söötmist. Peamiselt voolavad inimesed aga koos massiga ringiratast ümber staadioni ning naudivad lihtsalt melu.
Kui ligi 90 000 inimest ühes kohas kokku saab, siis pannakse otseloomulikult palju rõhku turvalisusele. Narko- ja pommikoerasid võib kohata pea igal sammul ning staadionile sisenemisel otsitakse inimesed põhjalikult läbi.
Matš algab Eesti aja järgi kell 15.30 ning Bengalsi vormis jookseb väljakule ka kaitsemängija Margus Hunt.


description: Eesti korvpalli meistriliigas alistas TTÜ võõrsil TLÜ/Kalevi 68:67 ja jätkab täisedu nelja võiduga. TLÜ/Kalev on saanud kolm kaotust ja võiduarve on endiselt avamata.

title: Hull mäng: Sten Olmre lõpusekundite vise tõi TTÜ-le magusa võidu

maintext:
TTÜ-le tõi võidu kaks viimast hooaega Kalev/Cramos mänginud Sten Olmre, kes viskas seisul 64:67 kaks korvi. Võiduviske sooritas ta neli sekundit enne lõppu.
TTÜ võitis esimese veerandaja koguni 32:12, aga viimasele 10 minutile läks 54:48 eduseisus vastu juba TLÜ/Kalev. Kuus minutit enne lõppu paisus «väikese» Kalevi edu juba 11-punktiliseks, aga Olmre ja Joonas Järveläinen vedasid TTÜ järgi.
Olmre oli lõpuks TTÜ resultatiivseim 20 punkti, Järveläineni arvele jäi 17 punkti ja 15 lauapalli. TTÜ uus tsenter Nikola Vujovic piirdus kahe punktiga. Kolmapäeval FIBA Europe Cupi mänge alustavale TLÜ/Kalevile tõid Khyle Marshall ja Josiah Heath 12 punkti.


description: Swansea City jalgpalliklubi vallandas peatreeneri Francesco Guidolini. Uueks peatreeneriks saab endine USA loots Bob Bradley.

title: Liverpoolilt saadud kaotus kukutas Swansea peatreeneri

maintext:
Swansea kaotas möödunud nädalal Inglismaa kõrgliigas Liverpoolile 1:2 ning see oli klubi juhtkonnale viimane piisk karikasse. Liigahooaega on alustatud võidu, viigi ning viie kaotusega, mis annab neile tabelis 17. positsiooni.
Swansea klubi president Huw Jenkins ütles, et tal on raske Guidolini vallandada, kuid klubi vajab muutust nii kiiresti kui võimalik. Bradley’is nähakse tema sõnult pikaajalist peatreenerit, kes suudab olukorra stabiliseerida nii väljakul kui selle väliselt.


description: Redbull.com on teinud lisaks täna lõppenud Korsika rallile ülevaate ka järgmisest hooajast. Täpsemalt on pilk peale heidetud meeskondade järgmise hooaja masinate testimistele ning sealt on tehtud järeldus, et kahel tipp-piloodil ei ole veel tulevaks hooajaks töökohta.

title: Kahe WRC-sarja tippsõitja tulevik on lahtine

maintext:
Hiljuti tutvustasid oma uut masinat nii Citroen kui ka Toyota. Lisaks näitas ka Hyundai peaaegu valminud järgmise aasta masinat.
M-Sport demonstreerib oma uut võistlusmasinat samal ajal aga alles järgmisel aastal. Uue rallimasina testid käivad aga hoogsalt ja rooli on saanud keerata Matthew Wilson, Eric Camilli ja Ott Tänak.
Sellest tulenevalt ennustatakse, et tuleval hooajal ei ole M-Spordis kohta Mads Östbergil. Lisaks Östbergile peab väidetavalt töökoha leidmisel tõsiselt pingutama ka praegu Hyundai ridadesse kuuluv Thierry Neuville. Ülejäänud tänavuse hooaja tehasetiimide sõitjad võivad Redbull.com’i teatel olla kindlad, et neil on tulevaks hooajaks töökoht olemas.


description: Eesti jalgpallikoondis peab täna enda teise kohtumise 2018. aasta MM-valiksarjas, kui koduväljakul minnakse vastamisi Gibraltariga. Tegemist on eestlaste värske juhendaja Martin Reimi debüütmänguga Eesti koondise peatreenerina.

title: Täna: jalgpallikoondis võõrustab MM-valikmängus Gibraltarit

maintext:
Millal ja kus mäng toimub?
Kohtumine algab kell 21.45 Lilleküla staadionil. Postimees.ee toob kohtumise põnevamad sündmused lugejateni.
Kuidas on meeskonnad valiksarja alustanud?
Eesti kaotas 6. septemberil valiksarja avamängus võõrsil 0:5 Bosnia ja Hertsegoviinale. Gibraltar jäi samal päeval koduplatsil 1:4 alla Kreekale. H-alagrupi avavooru kolmandas matšis alistas Belgia võõrsil 3:0 Küprose.
Tabeliseis H-alagrupis avavooru järel:
1. Bosnia ja Hertsegoviina 3 punkti, 2. Kreeka 3 punkti, 3. Belgia 3 punkti, 4. Gibraltar 0 punkti, 5. Küpros 0 punkti, 6. Eesti 0 punkti.
Kes alustavad Eesti koondise algkoosseisus?
Eesti koondise eeldatav algkoosseis mänguks Gibraltariga. / Pm
Algkoosseisu koha pealt on mitmeid põnevaid küsimusi ja ka Reim on vastaste segadusse ajamiseks andnud vihjeid erinevates suundades.
Kuidas on Eesti ja Gibraltar varasemalt omavahel mänginud?
Eesti ja Gibraltar on seni omavahel mänginud kahel korral. Tegemist oli eelmise peatreeneri Magnus Pehrssoni kahe esimese matšiga Eesti koondise eest.
2014. aasta 5. märtsil teenis Eesti võõrsil maavõistlusmängus 2:0 võidu. Eesti koondise ridades said värava kirja Dmitri Kruglov ja Rimo Hunt.
Eesti toonane algkoosseis: Pareiko, Jääger, Morozov, Klavan, Teniste, Kruglov, Mošnikov, Mets, Vassiljev, Kink, Hunt.
Pildil Saksamaa koondislase Jonas Hectoriga võitlev Gibraltari koondislane Jake Gosling (paremal) on 2 väravaga koondise läbi aegade suurim väravakütt. 2014. aastal sahistas ta Tallinnas ka eestlaste väravavõrku. Tänaseks matšiks teda aga külaliste koosseisus ei ole. / Scanpix
2014. aasta 26. mail tehti Tallinnas Lilleküla staadionil Andres Operi lahkumismängus Gibraltariga 1:1 viik. Klavan viis Eesti toona 31. minutil juhtima, kuid 71. minutil tõi tabloole viigi Jake Gosling.
Eesti toonane algkoosseis: Pareiko, Kallaste, Klavan, Rähn, Jääger, Antonov, Mets, Vassiljev, Puri, Oper, Anier.
Kuidas on Gibraltar läbi ajaloo mänginud?
Gibraltarist sai Euroopa Jalgpalli Liidu UEFA liige 2013. ja Rahvusvahelise Jalgpalli Liidu FIFA liige 2016. aastal. Seega on ametlikke mänge peetud vähe. Kokku on neil kirjas 20 mängu, millest on võidetud 1, viigistatud 3 ja kaotatud 16. Ainuke võit pärineb Malta üle. Viik on lisaks matšile Eestiga välja mängitud ka Slovakkia ja Liechtensteini vastu.
Seni on osaletud ainult ühes valiksarjas, kui 2016. aasta EM-valikmängudes saadi 10 mängust kirja 10 kaotust. Väravate vahe jäi 10 mängu peale kokku 2:56. Seega on Gibraltar läbi ajaloo pidanud kokku 11 valikmängu ja punktiarve on neil seni veel avamata.
Millisel tasemel Gibraltari koondislased mängivad?
Valikmänguks on koondise nimekirjas 23 mängijat, kellest 6 mängivad Inglismaa madalamatest liigades. Neist kõige kõrgemal tasemel mängib kaitsja Scott Wiseman, kes pallib Inglismaa tugevuselt kolmandas liigas (League One) Scunthorpe Unitedi ridades.
Suurima panuse koondisesse annab Gibraltari klubi Lincoln Red Imps, kelle ridadest on rahvusesinduses 7 meest.
Lincoln Red Imps on tuttav ka eestlaste jaoks, kuna sel suvel kohtusid nad Meistrite liiga esimeses eelringis Eesti meistri FC Floraga. Avamängu Flora koduplatsil küll võitis 2:1, kuid teises mängus oli Red Imps parem 2:0 ja pääses teise eelringi.
Seal alistati esmalt kuulus Glasgow Celtic koduväljakul 1:0, kuid võõrsil kaotati 0:3 ning langeti konkurentsist.


description: Austraallane Nick Kyrgios, kes sai äsja meelega kaotamise eest Rahvusvaheliselt Tennise Liidult karistada, otsustas mitte osaleda veebruaris peetaval Rotterdami turniiril. Selle asemel lööb Kyrgios kaasa NBA tähtede mängul.

title: Vastuoluline tenniseäss loobus turniirist NBA tähtede mängul osalemise tõttu

maintext:
Rotterdami turniiri direktori, endise tippmängija Richard Krajiceki sõnul vabastati Kyrgios juba sõlmitud lepingust. «Ta eelistab oma kirge oma tööle,» sõnas Krajicek BBC vahendusel. «Tahtsime algul, et ta lepingust kinni peaks, aga nägime hiljuti Hiinas, mis juhtub, kui ta on väsinud ja tennis muutub tema jaoks ebaoluliseks. Me ei taha midagi sellist, seega otsustasime lepingu lõpetada. Soovime, et väljakule astuks tõeline tippmängija.»
Krajicek viitas eelmisel nädalal Shanghai turniiril toimunule, kui Kyrgios rikkus reeglite punkti, mis kohustab mängijat endast alati võidu nimel parimat andma. Austraallane servis pehmelt ja kõndis korra isegi enne punkti lõppemist oma tooli juurde, kaotades lõpuks kindlalt Mischa Zverevile.
ATP määras Kyrgiosele 25 000 dollari suuruse rahatrahvi ja kaheksa nädala pikkuse võistluskeelu, kuid viimasest on austraallasel võimalus juba novembri alguses vabaneda, kui ta otsib abi spordipsühholoogilt. Kyrgios on siiski mõista andnud, et kavatseb keelu ära anda, vabandades ametlikus avalduses oma käitumise pärast ning märkides, et kavatseb väljakult eemaloldud aja jooksul igakülgselt areneda.
NBA tähtede mäng toimub veebruaris New Orleansis ja kuulsuste kohtumine on üks selle osa. Kyrgios kuulus noorukina Austraalia korvpallikoondisesse ning on varasemates intervjuudes märkinud, et eelistanuks tegelikult saada professionaalseks korvpalluriks, mitte tennisistiks.


description: Soome aegade üks paremaid suusahüppajaid Janne Ahonen rääkis ajalehele Iltalehti, et pole juba kolm aastat tilkagi alkoholi joonud. Üllataval kombel mängib mehe kaine perioodi juures rolli tänaseks suusad varna riputanud Kaarel Nurmsalu.

title: Kuidas Kaarel Nurmsalu Soome legendist karsklase tegi

maintext:
Soome koondis viibis 2013. aasta augustis Šveitsis ning nendega koos treenis ka Nurmsalu. Iltalehti kirjutab, et just eestlane kutsus Ahoneni ühel õhtul välja. Soome legend meenutab, et järgmisel päeval ärgates oli tal tõeliselt paha olla.
«Teadsin, et olen joonud oma viimase tilga alkoholi. See oli hea otsus,» rääkis ta. «Kolme aasta jooksul on palju asju mu elus muutunud. Samas ei saa öelda, et olen saanud täiskasvanuks, kuna olen endiselt poisike.»
Selgub, et Ahonen ei tee ühtegi erandit ning ei joo õlut ka saunas ega söögi kõrvale. Mees tunnistab, et vahel tellib ta endale restoranis alkoholivaba õlut.


description: Vabavõitluse rahvusvaheline alaliit esitab järgmisel aastal Rahvusvahelisele Olümpiakomiteele (ROK) avalduse, millega soovitakse saada olümpiaalaks.

title: Vabavõitlus pürgib olümpiale

maintext:
«Soovime, et vabavõitlus oleks olümpiaala. Järgmisel aastal saadame avalduse ära, kuigi meil on tegelikult dokumendid juba valmis,» sõnas Rahvusvahelise MMA liidu president Vadim Finkelstein.
Finkelstein usub, et suure tõenäosusega võtab ROK nende taotluse vastu. «MMA on praegu planeedi kõige populaarsem spordiala. Rahvusvahelisse alaliitu kuulub 60 riiki. Usun, et peagi kuulub vabavõitlus olümpiaprogrammi, kuid selge on see, et sellist asja ei ole võimalik aasta või kahega saavutada,» lausus Finkelstein.


description: Soome rahvusringhäälingu YLE tehtud uuringust selgus, et väga suur osa Soome tippsportlastest elab allpool vaesuspiiri.

title: Karm paljastus: enamik Soome tippsportlasi elab allpool vaesuspiiri

maintext:
YLE küsitluses osales 90 tippsportlast, kellest 64 protsenti elavad allpool vaesuspiiri. Soome mõistes tähendab see seda, et sportlaste kuu sissetulek jääb alla 1200 euro. Peaaegu kõik uuringus osalenud sportlased tunnistasid, et tunnevad majandusliku olukorra pärast pidevalt stressi.
15 protsenti uuringus osalenud sportlastest teenivad kuus 1200 – 2000 eurot, 19 protsendi vastajate sissetulek jääb 2000 – 3000 euro vahele ning vähem kui kolm protsenti vastajatest saab palka rohkem kui 4000 eurot kuus. Võrdluseks, Soome keskmine palk oli tänavuse aasta esimeses kvartalis 3365 eurot.
Madala sissetuleku tõttu jääb rohkem kui kolmandik YLE küsitletud sportlastest maksude maksmisega igakuiselt hiljaks. Pea kaks kolmandikku küsitletutest on esindanud Soomet olümpial ning kolmandik teistel tiitlivõistlustel.


description: Täna FIBA Meistrite Liiga II kvalifikatsioonikohtumise pidanud Tartu Ülikool pidi võõrsil alla vanduma Taani meeskonnale Bakken Bears, kui võõrustajad 83:70 võidu võtsid ning seeria kokkuvõtteks 148:127 paremuses olid. Tartu meeskonna peatreener Gert Kullamäe tunnistas, et Taani tiim oli seekord parem.

title: Kullamäe: jäime Taani meeskonnaga jänni, vabandusi tuua ei ole

maintext:
«Mis siin ikka öelda, kahe mängu kokkuvõttes parem meeskond läks edasi. Jäime nendega jänni nii kodus kui võõrsil, nende mäng oli kiirem ja agressiivsem – ega meil siin mingeid vabandusi tuua ei olegi. Ehkki täna oli mäng meie poolt kindlasti parem kui üleeile, ei piisanud sellest,» nentis Kullamäe.
Tartu meeskond jätkab nüüd eurohooaega FIBA Europe Cupil.


description: Sulgpallur Raul Musta edukas teekond Hollandis 55 000 USA dollari suuruse auhinnafondiga MK-etapil lõppes veerandfinaalis.

title: Raul Must saavutas MK-etapil 5. koha

maintext:
Kaheksa parima hulgas tuli maailma edetabelis 47. kohal asuva Musta vastaseks võistlusel neljanda paigutusega ja edetabelis viis kohta kõrgemal paiknev Emil Holst Taanist. Esimeses geimis seisult 10:10 sai liidriohjad enda kätte Holst, kuid Must suutis seisult 17:20 kolm geimpalli päästa, mille järel olid geimi lõpetamise võimalused vaheldumisi mõlema mängija käes.
Lõpuks suutis Holst võtta kuuendal geimpalliga esimese geimi 25:23. Teises geimis Must enam oma rütmi ei leidnud ja veerandfinaal lõppes 25:23, 21:9 taanlase kasuks.
Must võistleb taas juba järgmisel nädalal Taanis Denmark Openil, mis on sulgpalli absoluutne tippvõistlus ehk Superseries Premier kategooria turniir.


description: Väljaanne Sportsmail kirjutab, et Manchester Unitedi ründaja Wayne Rooney ei sõitnud koos ülejäänud meeskonnaga eile Londonisse, kus United läheb täna õhtul Eesti aja järgi kell 18.00 vastamisi peatreeneri Jose Mourinho endise tööandja Chelseaga.

title: Vigastatud Rooney ei sõitnud õhtuseks suurmänguks koos Unitediga Londonisse

maintext:
Teadaolevalt vaevab Rooneyt treeningul saadud lihasevigastus, mistõttu ta jäi maha ka eilsest rongist, millega Unitedi meeskond Manchesterist pealinna sõitis. Mourinho on jätnud Rooney kolmes viimases liigamängus varumeeste sekka, kuid neljapäeval peetud Euroopa liiga kohtumises pääses ründaja väljakule algkoosseisus, kandes ka kaptenipaela.
Chelsea on Inglismaa kõrgliigas enne tänaseid mänge 16 punktiga viiendal tabelireal, kaks punkti vähem kogunud United on neist kahe punkti kaugusel. Võidu korral läheb United Chelseast mööda, kui aga võidab kodumeeskond, kerkitakse hetkeliidritest Arsenalist ja Liverpoolist vaid ühe punkti kaugusele.


description: Tartu korvpallimeeskond pidas täna esimese mängu FIBA Europe Cup sarjas, kus Eesti meeskonna avavastaseks oli Austria tiim Oberwart Gunners. Tasavägises heitluses sai 78:77 võidu Oberwart.

title: Galerii: Tartu Ülikool alustas eurosarja ülivalusa kaotusega

maintext:
Kui mängida oli veel 20 sekundit, juhtis Tartu ühe punktiga. Austria võistkonnale jäi viimane rünnak, mille Tartu mehed aga veaga maha võtsid. Oberwart Gunnersi mängumees viskas mõlemad vabavisked sisse ning kuigi Tartu suutis üleväljasööduga palli veel vastaste korvi alla saada, ei suudetud sealt viimase sekundiga viskele jõuda.
Tartu parim oli 18 punkti toonud Talts, Dorbek sai kirja 15, Milka 12, Sokk 8, Jõesaar 7, Tamm 6 silma. Vastasmeeskonna parim 19 punkti visanud Kuakumensah, McNealy sai kirja 17 silma.
Enne mängu: Tartu ridades teeb täna debüüdi 208 cm pikkune ameeriklasest ääremängija Forrest Robinson. Kindlalt jäävad eemale Kent-Kaarel Vene ja Kristen Meister, kahtluse all on Venky Joisi osalemine.
Lisaks on Tartu alagrupis ka Prantsusmaa tipp Pau-Orthez. Kui Pau-Orthez on Prantsusmaa meistriliigat alustanud kolme võidu ja ühe kaotusega, siis Oberwarti saldo on Austrias esimeste voorude järel 1-1. Laupäeval alistati kodusaalis Klosterneuburg 87:60, nädala eest jäädi aga kodus 71:76 alla Raiffeiseni Welsile.
Oberwart toetub sarnaselt paljudele Kesk-Euroopa klubidele ameerikalstele. Seni on nende resultatiivseimad olnud ääremängija Cedric Kuakumensah (15.5 punkti) ja tagamees Chris McNealy (14,0). Kohalikke pallureid kasutatakse rollimängijatena.


description: Kuu aega tagasi Miami Beachi lähistel toimunud paadiõnnetuses hukkunud Miami Marlinis pesapallimeeskonna mängija Jose Fernandezi organismist leiti kokaiini jälgi, teatas Miami-Dade’i maakonna kohtuekspertiis.

title: Raport: paadiõnnetuses hukkunud sporditäht oli tarvitanud kokaiini ja alkoholi

maintext:
Ekspert Kenneth Hutchins märkis surma põhjuseks paadiõnnetuse. Lisaks kokaiinile oli Fernandezi veres ka alkoholi, kuid seda alla seaduses lubatud piiri. 24-aastase Fernandezi surma põhjustasid pea- ja rindkerevigastused, lisaks tuvastas arst surnukeha läbivaatusel kolju- ja lõualuumurrud.
Paat Fernandezi ja tema kahe sõbraga kihutas Miami muulikividesse 25. septembri varastel hommikutundidel. Õnnetuses hukkusid ka Emilio Jesus Macias ja Eduardo Rivero. Kividele sõitnud paadi avastas pisut hiljem rannavalve patrullalus. Fernandez oli paadi omanik, kuid ekspertiis ei suutnud välja selgitada, kes alust õnnetushetkel juhtis. Pealtnägijate tunnistuste põhjal on alust arvata, et seda ei teinud pesapallur ise. Ka Macias ja Rivero oli õnnetuse hetkel kerges joobes ning viimase organismist leiti sarnaselt Fernandezile kokaiini jälgi.
2011. aastal Marlinsi meeskonda värvatud Fernandez oli klubi üks tähtmängijaid ning 2013. aastal valiti ta liiga parimaks noormängijaks. Samuti pääses ta kahel korral tähtede meeskonda.


description: Eile selgus, et Norra suusatipp Therese Johaug andis positiivse dopinguproovi. Lühikese aja jooksul oli see juba teine avalikuks saanud Norra suusataja patustamine – suvel sai teatavaks Martin Johnsrud Sundby vahelejäämine. Johaug kasutas anaboolsete steroidide hulka kuuluvat klostebooli, mis sattus naise sõnul tema kehasse päiksepõletuse vastase kreemi Trofotermini kaudu. Vastutuse võttis koondise arst Fredrik Bendiksen, kes kinnitas, et tema soovitas sportlasel seda oma katkistele huultele määrida.

title: Saarinen loodab, et WADA võtab Norras toimuva luubi alla

maintext:
Ajaleht Dagebladet uuris Soome suusatippudelt Sami Jauhojärvilt ja Aino-Kaisa Saarinenilt, mida nemad kolleegiga juhtunust arvavad. «See on kurb, pettumust valmistav ja šokeeriv. Kaks eelmise aasta Norra koondise liidrit andsid mõlemad positiivse proovi. Olen šokis,» ütles Saarinen. «Kas me saame Johaugi ja tema arsti juttu usaldada? Loodan, et WADA (Rahvusvaheline Antidopingu Organisatsioon) uurib põhjalikult, mis Norras tegelikult toimub. Usaldan WADAt ja ootan neilt põhjalikku uurimist.»
Jauhojärvi lisas: «Arst on kahel korral eksinud ja sportlase elu rikkunud. Norra vajab oma meeskonda paremaid arste.» Soomlane ise ütles, et tema pole kunagi huulekreeme kasutanud. «Kuidas on võimalik anda positiivne dopinguproov pärast millegi huultele määrimist?» küsis ta. «Eksperdid uurivad asja, kuid minu peas tundub see kummaline.»


description: Eile tutvustasid võrkpalli Balti liigas mängivad Eesti klubid enda hooaja plaane. Muuhulgas tehti avalikuks ka tiimide eelarve.

title: Kui suur raha liigub Eesti võrkpallis?

maintext:
Balti riike ühendav võrkpallihooaeg algab: Midagi uut ja midagi vana
Eesti, Läti ja Leedu meeskondi ühendav liiga vahetas selle hooaja hakul taas nime: Credit24 sõlmis liigaga sponsorlepingu, mis on alaliidu presidendi Hanno Pevkuri sõnul väärt ligi 100 000 eurot, ja ühisrahastusel põhinenud Saja liigast sai aastaga ajalugu. Eesti meeskondi on nagu eelmiselgi aastal kuus: tiitlikaitsja Pärnu Võrkpalliklubi, Tallinna Selver, Rakvere Võrkpalliklubi, Tartu Bigbank, Järvamaa Võrkpalliklubi ja TTÜ. Lisaks kuus klubi Lätist ning kaks Leedust. Nagu hooajaeelsetel pressikonverentsidel tavaks, saab iga klubi peatreener ja mängija või mänedžer sõna. Kes kasutab seda naljategemiseks nagu Pärnu loots Avo Keel, kes ajab tõsisemat juttu. Eelarvesummasid ei taha keegi hea meelega välja öelda, ent sellegi kohta toome tõe päevavalgele.


description: Sellel nädalavahetusel, 8.-9.oktoobril toimub Soomes, Lahtis, Nordic Fitness Expo. Ürituse raames viiakse läbi mitmeid võistlusi, sealjuures ka Ben Weider Legacy Cup, kus kategooria absoluutvõitjad lunastavad PRO kaardid.  Võistlus meelitab kohale palju kõrgtasemelisi sportlaseid üle Euroopa.

title: Eesti kulturismi- ja fitnessikoondis näitab suurejoonelisel võistlusel lihaseid

maintext:
Ühtekokku astub seekord võistlustulle 20 eestlast nii kulturismis, bikiinifitnessis, bodyfitnessis kui ka rannafitnessis. Tuntumatest tegijatest on võistlustules Euroopa meister Ott Kiivikas, põhjamaade meistrivõistlustel rannafitnessi kategoorias hõbemedaliga kroonitud Kaspar Tõnisson, Euroopa meistrivõistluste pronksmedalist bikiinifitnessis, Reet Reimets, ning maailmameistrivõistluste hõbemedalist Kristina Nuut ja paljud teised.
Ben Weider oli koos oma venna Joe Weideriga tänapäevase kulturismi üks loojatest aastal 1946. Samal ajal, kui Joe alustas kulturismi kui spordiala levitamisega, tegeles Ben organisatsiooni rajamisega. Ben Weider Legacy Cupi näol on tegemist tema suurejoonelise mälestusvõistlusega.
Samal võistlusel (võistluse nimi oli Nicole Wilkins Championships) õnnestus Eesti esimesel Pro-võistlejal, Egle Eller-Nabil, teenida 2 aastat tagasi PRO kaart.
Nordic Fitness Expol viiakse läbi ka palju teisi võistluseid ning šõusid. Kõige suuremaks ürituseks on Nordic Pro võistlus, kus tuntumatest tegijatest võistlevad William Bonac ja Alex Fedorov. Lisaks toimuvad Soome meistivõistlused kulturismis ja fitnessis (üle 300 võistleja), Bullfarmi lamades surumise võistlused, Soome lahtised rammumehe võistlused, käesurumine, postitants, mitmed erinevad Fitnessi Workshopid ja palju muud. Expol on väljas mitmekümned tuntud toidulisandite, spordirõivaste ning -varustuste brändid.